qundao/data-zh-poetry huggingface dataset:
晚过君采次韵
作者：何景明
朝代：明

朔云卧对寒城菊，燕月留沽晚市醪。向客蘼芜南国远，背人鸿雁北风高。杜陵愁极惟双泪，潘岳情多已二毛。同病相怜不同去，莫将江海问西曹。
晚过周进士言别闻琴
作者：何景明
朝代：明

朱弦久寂寞，此夜拭瑶琴。坐对燕京酒，同悲楚客吟。城高下木叶，楼迥上秋参。别后清江夜，遥思绝代音。
晚过田水南有赠
作者：何景明
朝代：明

田郎闭门著书今几卷，我欲与子数相见。谑浪虽称青琐贤，经过罕识黄门面。长安雨积鞍马稀，堂下苔生集秋燕。四海何人问草玄，一经徒使桓谭羡。
晚雨君卿招不赴
作者：何景明
朝代：明

骑马出门还复入，六月阴晴不可卜。檐前星出乍有无，城上雨来时断续。炎天留客夜苦短，燕地近秋暑偏酷。何人同对寸中花，忆尔独伴啼乌宿。
普安
作者：何景明
朝代：明

日下孤城生夕烟，相逢只说败师年。寨门昼闭青山上，戍角寒吹白汉前。寇至不知重岭隘，兵来能得几家全。居人尚想黔中将，统领三军独晏然。
普定
作者：何景明
朝代：明

鼓绝掩山城，空堂思超忽。孤灯明夕帷，悄悄凉风发。落叶何飘萧，飞萤互明没。客窗临古寺，坐待微钟歇。
普缘塔
作者：何景明
朝代：明

石盖凌空起，丹梯出翠微。云从珠顶覆，灯转镜中辉。雁沼波涛涌，龙宫日月围。何能攀绝顶，一览汉邦畿。
普缘寺有马融读书洞
作者：何景明
朝代：明

春山寻古寺，昏黑尚攀缘。仄径千盘转，巉崖万仞悬。虎常啼白昼，猿忽堕青天。欲访名贤洞，泠泠隔涧泉。
景港渡
作者：何景明
朝代：明

秋临景港渡，澄波生绿苔。舟移远岸动，帆挂好风来。斜日画旂捲，中流清吹哀。榜人歌未罢，前导已相催。
晴
作者：何景明
朝代：明

冬郊零雨霁，烟郭望初分。独树馀寒照，平沙足晚云。风鸢高不下，野鹤迥难群。夕坐亲杯酒，长歌还自闻。
暮春
作者：何景明
朝代：明

城边杨柳飞白花，河上春风吹暮沙。飘飘岁月此双燕，渺渺江湖聊一槎。人情翻覆似波浪，世态变化如云霞。驷马高车有忧患，只须料理东门瓜。
暮雨刘以正过饮
作者：何景明
朝代：明

骤雨暮不止，轰雷昨夜奔。炎蒸三伏破，风雾二仪昏。款客深投辖，宽愁细倒尊。秦川与楚塞，留滞两乡魂。
月二首
作者：何景明
朝代：明

宛宛秋山月，今宵尚未圆。光生万里外，影对一樽前。城静虚弓倚，楼高破镜悬。草堂风露下，终夜不成眠。片月中秋近，辉光一岁无。天清惊塞雁，夜冷落枫乌。不寐知宵永，无言对影孤。更深何处没，万里堕江湖。
月二首·其一
作者：何景明
朝代：明

宛宛秋山月，今宵尚未圆。光生万里外，影对一樽前。城静虚弓倚，楼高破镜悬。草堂风露下，终夜不成眠。
月二首·其二
作者：何景明
朝代：明

片月中秋近，辉光一岁无。天清惊塞雁，夜冷落枫乌。不寐知宵永，无言对影孤。更深何处没，万里堕江湖。
月夜王宗哲宅赠田勤甫江西提学
作者：何景明
朝代：明

高城吹角此宵寒，远客今歌行路难。岁暮风烟殊去住，天涯灯火共悲欢。西江日落移舟入，南斗星悬倚剑看。庐岳玉山千万里，不知何地望长安。
月潭寺二首
作者：何景明
朝代：明

玲珑金刹白云边，踏阁攀林一径穿。龙出洞门常作雨，鹤巢松树不知年。僧来殿上鸣钟饭，客到山中借榻眠。怪底夜来难得寐，秋风窗下绕流泉。绿萝阴下到蒲团，茗叶松花进晚餐。近水云霞晴亦雨，傍岩楼阁昼常寒。旅怀寥落逢秋半，僧话淹留坐夜阑。惆怅尘踪又南去，朝来钟磬隔烟峦。
月潭寺二首·其一
作者：何景明
朝代：明

玲珑金刹白云边，踏阁攀林一径穿。龙出洞门常作雨，鹤巢松树不知年。僧来殿上鸣钟饭，客到山中借榻眠。怪底夜来难得寐，秋风窗下绕流泉。
月潭寺二首·其二
作者：何景明
朝代：明

绿萝阴下到蒲团，茗叶松花进晚餐。近水云霞晴亦雨，傍岩楼阁昼常寒。旅怀寥落逢秋半，僧话淹留坐夜阑。惆怅尘踪又南去，朝来钟磬隔烟峦。
月潭寺（二首）
作者：何景明
朝代：明

绿萝阴下列蒲团，茗叶松花进晚餐。近水云霞晴亦雨，傍岩楼阁昼常寒。旅怀寥落逢秋半，僧话淹留坐夜闲。惆怅尘踪又南去，朝来钟磬隔烟峦。¤
月食
作者：何景明
朝代：明

月蚀中秋夜，中天万国看。衣冠连大内，钟鼓动长安。光没天河晓，阴沉渤海寒。圣心应念此，长望五云端。
望京师寄王职方
作者：何景明
朝代：明

北望依南斗，长安万里愁。西风入上苑，杨柳落金沟。云近蓬莱阁，天回太液流。仙郎归尽省，高咏接同游。
望海
作者：何景明
朝代：明

登高望远海，万里一长吟。岛屿迎寒日，波涛带夕阴。岂无乘筏叹，亦有钓鳌心。去去从吾好，三山烟雾深。
望湖亭
作者：何景明
朝代：明

独上湖亭望，霜空万里明。槛疑天上立，槎是斗边行。云雾开山殿，芙蓉暗水城。先朝四百寺，秋日遍题名。
望终南
作者：何景明
朝代：明

近览南山霁，遥迎西日曛。黛横千里色，花抱五台云。城阙行相映，川原望转分。丹梯悬石洞，未访赤霞文。
望郭西诸峰有怀昔隐兼发鄙志
作者：何景明
朝代：明

游龙战渊鳞，翔鹭振云翮。潜姿媚幽深，遐羽忌拘迫。顷来税尘衔，秉性嗜探历。连山秀我里，幸兹眷昕夕。横天岩峦叠，映日苍翠积。涉波缅洄沿，攀岑若咫尺。流目施远坰，写悰翼孤石。嘉遁怀伊人，俯仰慨今昔。霞构象丹厓，烟萝袅青壁。倾耳谷中昔，希踪云外迹。兴性感弥深，即景无与适。岂徒藉虚觏，终然契冥寂。
望雪
作者：何景明
朝代：明

中原日见黄尘生，上国空悬白雪情。当昼风云垂忽散，久晴江海冻难成。农人隔岁犹须虑，寇贼今冬尚未平。安得时和人更乐，普天无盗劝春耕。
木槿花歌
作者：何景明
朝代：明

朝见花开暮见落，人生反覆亦相若。夜来白露洒园藿，已是繁华不如昨。朝花枝上斗绰约，暮花辞枝竟何托。持花为谢青楼女，镜里容华不待汝。
杂诗二首
作者：何景明
朝代：明

西陆移脩晷，素节多寒阴。端居屏营虑，凄气惨人心。浮飙委时卉，零露伤青林。仰见孤雌翔，玄鸟无遗音。蟋蟀何愁苦，终夜长哀吟。感物兴慨叹，忧思孰能任。驰辉在西山，返景流东隅。群欣被光灼，何能待须臾。重阴肃万物，树木日夜疏。丛蕙植幽闼，含荣耀前除。佳人眇云端，何由致区区。常恐霜霰至，委弃不我需。
杂诗二首·其一
作者：何景明
朝代：明

西陆移脩晷，素节多寒阴。端居屏营虑，凄气惨人心。浮飙委时卉，零露伤青林。仰见孤雌翔，玄鸟无遗音。蟋蟀何愁苦，终夜长哀吟。感物兴慨叹，忧思孰能任。
杂诗二首·其二
作者：何景明
朝代：明

驰辉在西山，返景流东隅。群欣被光灼，何能待须臾。重阴肃万物，树木日夜疏。丛蕙植幽闼，含荣耀前除。佳人眇云端，何由致区区。常恐霜霰至，委弃不我需。
李南阳宅饯子容
作者：何景明
朝代：明

封王金册节，汉使玉堂英。礼乐逢今日，山川牡此行。渡江春草歇，临海夏云生。宾客南阳宅，遥遥万里情。
李参谋府二首
作者：何景明
朝代：明

参谋开夕宴，邀我坐深更。暇日游观少，清时号令平。旌旗巡哨堡，鼓角启严城。莫笑书生腐，樽前解论兵。高衙赫弘厂，镇坐抚南蛮。画戟环千士，雕甍插万山。秋高鼍鼓振，风静虎旗闲。闻道西戎乱，将军莫破颜。
李参谋府二首·其一
作者：何景明
朝代：明

参谋开夕宴，邀我坐深更。暇日游观少，清时号令平。旌旗巡哨堡，鼓角启严城。莫笑书生腐，樽前解论兵。
李参谋府二首·其二
作者：何景明
朝代：明

高衙赫弘厂，镇坐抚南蛮。画戟环千士，雕甍插万山。秋高鼍鼓振，风静虎旗闲。闻道西戎乱，将军莫破颜。
李大夫行
作者：何景明
朝代：明

君不见大梁李进士，年未三十官大夫。金钟翠釜识国器，汗血飞黄看过都。昨来走马长安道，一日声名尽倾倒。墨卿学士兢迎致，摇笔登坛为挥扫。卢前王后不足论，曹刘沈谢升堂早。我方避世金门前，君独时时问草玄。金声一掷天台赋，凤沼常留春草篇。忆年二十当弱冠，结交四海皆豪彦。文章天上借吹嘘，杯酒人中回顾盼。十年流落失边李，词场寂寞希篇翰。自从去岁得李薛，令我倡叹增颜色。对坐相看两凤毛，破围实藉千军力。安阳崔史文绝伦，意气颇与二子亲。苏台徐卿爱才者，曲卷往往停车轮。斯文在天未坠地，我辈努力追前人。波颓澜倒挽一发，鲸翻鳖掷争嶙峋。薛生归钓黄河岸，君亦遥维沔川缆。霄汉终还五马车，江湖暂解双龙剑。古来丈夫或未偶，畏途轗轲无不有。李广羞过灞上亭，贾生愁醉长沙酒。倘遇冯唐老见君，一言更荐云中守。
李川甫戴时亮过访
作者：何景明
朝代：明

岂是高人室，能劳二妙来。炎天西雨豁，深院郁蒸开。改革因风树，留尊对晚苔。高吟俱感激，琴罢转馀哀。
李户部梦阳
作者：何景明
朝代：明

李子振大雅，超驾百世前。著书薄子云，作赋追屈原。新章益伟丽，一一鸾凤骞。华星错秋空，爝火难为然。摛文固无匹，投义罕比肩。抗志冀陈力，危言获罪愆。握瑜不得售，宝弃谁为怜。仲舒贬胶西，贾生亦南迁。古来有遗愤，非君独哀叹。
李秀才书屋冬菊花
作者：何景明
朝代：明

万树皆零落，亭亭独自栽。根深饱霜雪，花好烂池台。短鬓烦相映，孤怀为尔来。凡花与众草，岁暮不同开。
李秀才圃中牡丹
作者：何景明
朝代：明

此地无车马，名花亦自开。何须照罗绮，但遣绝尘埃。近水红云绽，凭阑白日回。姚黄与魏紫，空向洛阳栽。
杏林曲
作者：何景明
朝代：明

君不见萧御医，何年种杏成杏林，霞蒸日烂开芳甸。门庭垂实虎昼守，飞花九陌人人羡。菊泉橘井俱仙灵，岂如万树春风散。今皇御医皆不贱，麒麟绯袍常引见。奉诏时翻本草经，承恩数锡仙桃宴。君今一身官未尊，白头抱艺趋金门。轻财重义世罕比，起死回生不自论。林中有草金光映，服食可以延寿命。萧君萧君进此药，令我皇帝万岁无疾病。
杏谷
作者：何景明
朝代：明
体裁：古风

东风满山开杏花，杏林十里如蒸霞。武陵桃源解迷客，何如种杏作生涯。人家半住山霞里，满院落花寒食雨。春香扑雪春酒酣，长遣行人问山主。
杨花
作者：何景明
朝代：明

三月杨花袅袅白，忧人泪点暗中抛。漫天扑地有何意，惹草粘沙多似毛。忽趁狂风翻自远，更遮落日强相高。红尘满眼青楼暮，搅乱春愁为尔劳。
枣下何纂纂
作者：何景明
朝代：明

种枣北墙下，枣熟委路衢。行人竞取食，居者守空株。□□枣初赤，倾路且停车。枣当今日尽，谁能少踟蹰。天命诚不易，荣落互相渝。功勋本积累，倾夺在须臾。聆我枣下言，贫贱可久娱。
枣下何纂纂
作者：何景明
朝代：明

种枣北墙下，枣熟委路衢。行人竞取食，居者守空株。忆昔枣初赤，倾路且停车。枣当今日尽，谁能少踟蹰。天命诚不易，荣落互相渝。功勋本积累，倾夺在须臾。聆我枣下言，贫贱可久娱。
查城十五夜对月五首
作者：何景明
朝代：明

中秋看月色，移席近前楹。河汉三更没，关山万里明。风烟依独戍，砧杵闭空城。此夜高堂上，多应念远征。天上何所有，团团白玉盘。可怜秋半月，只是客中看。影直朱楼午，轮高青嶂寒。美人何处共，光彩隔云端。驿舍山东下，闲吟月出歌。婆娑笼夕桂，窈窕入云萝。玉魄中天满，清辉近水多。广寒高几许，台殿锁嫦娥。小市无兼味，邻家酒亦悭。佳期三五夕，远客万重山。霄汉分秋色，风尘照旅颜。去年当此夜，坐对紫薇间。我爱秋宵永，西林待月斜。百年几圆缺，今夜倍光华。兄姊俱殊土，田庐有旧家。金波如客泪，独洒向天涯。
查城十五夜对月五首·其一
作者：何景明
朝代：明

中秋看月色，移席近前楹。河汉三更没，关山万里明。风烟依独戍，砧杵闭空城。此夜高堂上，多应念远征。
查城十五夜对月五首·其三
作者：何景明
朝代：明

驿舍山东下，闲吟月出歌。婆娑笼夕桂，窈窕入云萝。玉魄中天满，清辉近水多。广寒高几许，台殿锁嫦娥。
查城十五夜对月五首·其二
作者：何景明
朝代：明

天上何所有，团团白玉盘。可怜秋半月，只是客中看。影直朱楼午，轮高青嶂寒。美人何处共，光彩隔云端。
查城十五夜对月五首·其五
作者：何景明
朝代：明

我爱秋宵永，西林待月斜。百年几圆缺，今夜倍光华。兄姊俱殊土，田庐有旧家。金波如客泪，独洒向天涯。
查城十五夜对月五首·其四
作者：何景明
朝代：明

小市无兼味，邻家酒亦悭。佳期三五夕，远客万重山。霄汉分秋色，风尘照旅颜。去年当此夜，坐对紫薇间。
柳絮歌
作者：何景明
朝代：明

长安三月百花残，满城飞絮何漫漫。千门万户东风起，陌上河边春色阑。美人高楼锁深院，白花濛濛落如霰。晴窗窈窕朝日迟，乱入帘栊趁双燕。游丝相牵时袅袅，委地飘廊不须扫。君不见江头绿叶吹香绵，随波化作浮萍草。
柴关
作者：何景明
朝代：明

连峰入冥雨，绝璧闪馀霞。水认秦人洞，林疑谢客家。石门践苔藓，源口觅桃花。他日求栖息，无言此路赊。
栖凤亭
作者：何景明
朝代：明

将军园中何所蓄，十尺亭子四面竹。亭中一榻千卷书，将军昼游夜还宿。元勋甲第高入云，奇珍异玩穷海陆。将军雅性不苟嗜，只爱亭边万竿绿。旧家风节传累世，见此胜如见乔木。根株盘据几十年，出地皆成老龙骨。旧干扶疏已作林，新梢复见高于屋。新梢旧干森相向，百丈空云寒突兀。先公开圃一何勤，引水分畦费营筑。石间斸雨移紫琼，沙上耕烟长青玉。至今遗爱思莱公，万古看诗想淇澳。将军能武兼能文，展卷一目数行读。只今世守清白操，春风如温霜如肃。闲时高卧园之中，此君亭亭对幽独。月轩夜坐呈夏箪，风榭凉熊除暑服。空冥缥缈闻笙竽，户牖清虚映签轴。昆池歌动黄鹄高，洞庭笛横白云哭。瑶瑟一鼓潇湘亭，冰绡再写筼筜谷。忆昨路经岭徼来，佳植全稀多朴遫。山深苦竹啼鹧鸪，地僻枯篁宿麋鹿。何期得到将军园，一洗胸中十年俗。清晨邀我促席看，半日捲帘犹不足。我闻竹生玉河湄，开花结食凤凰啄。将军文采真凤凰，凡树安能动高目。愿将音响入箫韶，奏我亭中栖凤曲。
桃川宫四首
作者：何景明
朝代：明

神宫矗飞观，结构俯层丘。上翳万年树，下映千尺流。仙踪久已没，百代传其由。荒涂横白云，寥寥安可求。溪谷多青氛，朝暮不可知。鸡鸣洞中树，轻暾散华池。白石流丹液，灵葩耀朱蕤。谁能学丹术，遂使尘网离。石洞无遗构，空岩长松桂。入深忽已阴，升高稍知霁。山光晚多姿，谷响秋转厉。缅怀避秦者，一往成永逝。溪中何所有，磊磊多白石。紫参生其阳，青松植其北。远林商气清，绝巘夕光白。何当发云奏，招我吹箫客。
桃川宫四首·其一
作者：何景明
朝代：明

神宫矗飞观，结构俯层丘。上翳万年树，下映千尺流。仙踪久已没，百代传其由。荒涂横白云，寥寥安可求。
桃川宫四首·其三
作者：何景明
朝代：明

石洞无遗构，空岩长松桂。入深忽已阴，升高稍知霁。山光晚多姿，谷响秋转厉。缅怀避秦者，一往成永逝。
桃川宫四首·其二
作者：何景明
朝代：明

溪谷多青氛，朝暮不可知。鸡鸣洞中树，轻暾散华池。白石流丹液，灵葩耀朱蕤。谁能学丹术，遂使尘网离。
桃川宫四首·其四
作者：何景明
朝代：明

溪中何所有，磊磊多白石。紫参生其阳，青松植其北。远林商气清，绝巘夕光白。何当发云奏，招我吹箫客。
桃源图歌
作者：何景明
朝代：明

昔我游武陵，坐石窥花源。岸坼丹洞閟，风回绿萝翻。崩崖奔古月，沓嶂响哀猿。行车一以过，始知人境諠。真阳仙令欲南往，手持新画来相访。武陵山水久不睹，今晨置我高堂上。岩穴如闻鸡犬声，村墟但见桑麻长。髣髴潭水滨，点缀桃花春。山川似晋代，衣服犹秦人。回首茫然一烟雾，寻源谁复知真处。投簪福地终有期，画中先认桃花树。
梁甫吟
作者：何景明
朝代：明

君不见泰山高高梁甫在其半，古来封坛禅地无宫馆。崖崩壁坼铁锁断，秦碑汉碣何人看。自从生人开九州，九十六帝行权谋，虎豹啖食龙蛇忧。朝翻暮覆作云雨，立谈坐笑生戈矛。鬼神来往仙不死，尘埃万变扶桑流。君不见田疆论功争二桃，齐门三丘埋野蒿。又不见鲁连辞赏轻千金，却秦救赵何雄豪。眼前无人辨曲直，身后声名更何益。拂袖空怜蹈海心，护车枉负排山力。梁生五噫歌莫哀，东绝梁甫观蓬莱。千年云开锦绣壁，五色日抱金银台。瀛洲方丈列仙占，文成五利何能验。徐生入岛竟不回，博士儒生尽坑堑。我吟梁甫君振衣，世路崎岖多是非。琅玕芝草海岱曲，钓竿拄杖从今归。
梅
作者：何景明
朝代：明

野水无人地，寒梅独自开。花疏间翠筱，树古积苍苔。岭雪春潜至，林风香暗来。一枝犹可折，横笛暮休哀。
梦何粹夫
作者：何景明
朝代：明

内翰同乡客，新知交更深。春从都下别，秋向梦中寻。图史留东观，词章侍上林。中宵忆颜色，慰我索居心。
椒轩
作者：何景明
朝代：明

春开轩地引红椒，锦树西江望不遥。当户疏帘看结实，背冈茅屋忆行条。
樊秀才园内菊
作者：何景明
朝代：明

樊生园内菊，相对小塘西。露蕊凄凄放，风枝袅袅低。栽依石竹下，发与畹兰齐。明日重阳酒，殷勤为尔携。
樊驸马府中宴
作者：何景明
朝代：明

主家行酒双王杯，上客不醉歌频催。秦女箫中明月度，凤凰楼上彩云回。
樱桃
作者：何景明
朝代：明

满郡樱桃熟，筠笼处处传。千枝垂更密，万颗落仍圆。细写愁难破，尝新泪泫然。金盘赐朝士，犹忆拜恩年。
次韵张郎中九日无菊
作者：何景明
朝代：明

九日杯空绿，秋城菊未花。雨丛寒惨淡，风树晚欹斜。独客悲漂梗，隹人怨折麻。何时开烂熳，沽酒到君家。
次韵答庄国宾见讯
作者：何景明
朝代：明

多病无能合罢官，清时那敢独求闲。远沙月出明如水，高树云来暗似山。已恨缁尘侵素服，不教青镜老红颜。美人岁暮劳相问，丛桂山中秖自攀。
正月四日同子纯过刘汝忠次韵二首
作者：何景明
朝代：明

并辔来仙第，深杯好共挥。远天初夜色，新月更春辉。灯夕看相近，花时会莫稀。云霄望羽翼，真喜接高飞。邂逅怜新岁，朱弦为客挥。风春归柳色，月夕助灯辉。歌酒三人共，乾坤一笑稀。看君俱妙思，操翰忽如飞。
正月四日同子纯过刘汝忠次韵二首·其一
作者：何景明
朝代：明

并辔来仙第，深杯好共挥。远天初夜色，新月更春辉。灯夕看相近，花时会莫稀。云霄望羽翼，真喜接高飞。
正月四日同子纯过刘汝忠次韵二首·其二
作者：何景明
朝代：明

邂逅怜新岁，朱弦为客挥。风春归柳色，月夕助灯辉。歌酒三人共，乾坤一笑稀。看君俱妙思，操翰忽如飞。
武关
作者：何景明
朝代：明

北转趋刘埧，西盘出武关。微茫一线路，回合万重山。天地几龙战，风云惟鸟还。关门锁溪水，日夜送潺湲。
武昌闻边报
作者：何景明
朝代：明

传闻虏骑近长安，北伐朝廷已遣官。路绕居庸烽火暗，城高山海戍楼寒。一时边将当关少，六月王师出塞难。先帝恩深能养士，请缨谁为系楼兰。
武昌闻边报
作者：何景明
朝代：明

传闻虏骑近长安，北伐朝廷已遣官。路绕居庸烽火暗，城高山海戍楼寒。一时边将当关少，六月王师出塞难。先帝恩深能养士，请缨谁为系楼兰？
武陵
作者：何景明
朝代：明

武陵一何长，辽远不可测。高林多悲风，惨澹日无色。黄熊啼我前，白狐跳我侧。蛟螭蟠深渊，下见奔云黑。沙蒸水亦毒，我仆饥且踣。辞家忽踰秋，适此万里国。土风日以殊，川域邈无极。伏波有遗响，吟馀转悽恻。何因托横吹，一写千载忆。
残菊
作者：何景明
朝代：明

寒丛后摇落，冬至亦蹉跎。病叶强相守，孤英无奈何。园篱空自爱，霜霰暮还多。幸有馀香在，深杯为尔歌。
殿试宿礼部张子淳郎中署奉和马张二光禄乔直阁诸公
作者：何景明
朝代：明

东殿春朝晚，南宫夜宿深。锁闱犹月色，开閤更松阴。地迥神仙接，天高象纬临。诸君清庙作，三叹有馀音。
水曲纳凉
作者：何景明
朝代：明

乘月玩清夜，漱流涤烦痾。竹柏夹脩水，微风扬泽荷。苔阴皓露溽，素鳞跃于波。柔条纷敛结，劲叶亦陨柯。优游荡情志，俯仰丘中阿。虽无朋侪和，兴言自成歌。娱乐当及时，千秋岂复多。
水营墅治田圃种树
作者：何景明
朝代：明

樵隐安于山，农隐乐耕畔。由来事不同，各以性所玩。倚扉憩南冈，负杖行春岸。时泽冒原隰，远水增波澜。方塘菰蒲映，回渚凫鹜乱。插柳期息阴，列竹冀成竿。缘坡引行条，依墉植颓干。筑堤屏棼秽，激流代携灌。疏慵外经济，卑贱鲜忧患。谅怀原生耻，庶悟孔父叹。汲古缀遗言，欣焉秉柔翰。
永宁舟中
作者：何景明
朝代：明

霜降水还漕，舟行不觉劳。顺风欹浪疾，乱石下滩高。渔舫依红蓼，人家住白茅。乡园待归客，应已熟香醪。
汉中砍二首
作者：何景明
朝代：明

汉王昔日定三秦，壮士东归意气新。旌旗暗度陈仓口，父老重迎灞水滨。烧栈登坛各有勋，谋臣猛将郁如云。关中自识龙颜主，海内争看缟素军。
汉中砍二首·其一
作者：何景明
朝代：明

汉王昔日定三秦，壮士东归意气新。旌旗暗度陈仓口，父老重迎灞水滨。
汉中砍二首·其二
作者：何景明
朝代：明

烧栈登坛各有勋，谋臣猛将郁如云。关中自识龙颜主，海内争看缟素军。
汉将祠
作者：何景明
朝代：明

嵯峨高岭入云平，岭上人传汉将名。殊域岁时供祭祀，千秋祠庙著神明。古墙不辨丹青色，深夜犹闻剑戟声。下马独来询旧事，残碑无字纪南征。
汉将篇
作者：何景明
朝代：明

汉家西北烟尘起，烽火夜照西京里。胡虏奔腾一万骑，关塞逶迤本千里。飞符插羽募精强，连营列阵扫边疆。已见将军屯细柳，更闻天子猎长杨。长杨羽猎兵威振，叠鼓鸣钲闻远近。龙虎遥分天上军，鱼蛇遍阅云中阵。长安骢马侠少年，金鞍玉辔铁连钱。共看拔剑追骄子，自许弯弓射左贤。惊风昼起边沙涨，疏勒黄云迷所向。饮马寒临月窟傍，躯兵夜度天山上。降旗款节树戎城，卷旆回旌入帝京。征人半死龙庭战，壮士俱标麟阁名。麟阁功名不易得，贵臣良相徒颜色。威胡尽道李飞将，还汉谁言苏属国。玉门关外朔云愁，燕颔书生亦白头。君王自忆廉颇辈，义士羞称万户侯。
汝庆宅红菊二首
作者：何景明
朝代：明

红菊开时暮，亭亭冠物华。亦知颜色好，不是艳阳花。罗绮娇秋日，楼台媚晚霞。清香如不改，常傍美人家。秋花何太艳，绿盏慰飘零。笑比西施醉，愁怜楚客醒。云高开烂熳，烟细袅娉婷。好为多沽酒，频来倒玉瓶。
汝庆宅红菊二首·其一
作者：何景明
朝代：明
体裁：五言律诗

红菊开时暮，亭亭冠物华。亦知颜色好，不是艳阳花。罗绮娇秋日，楼台媚晚霞。清香如不改，常傍美人家。
汝庆宅红菊二首·其二
作者：何景明
朝代：明

秋花何太艳，绿盏慰飘零。笑比西施醉，愁怜楚客醒。云高开烂熳，烟细袅娉婷。好为多沽酒，频来倒玉瓶。
汝忠宅待月同望之
作者：何景明
朝代：明

空堂浊酒三人醉，万里清光迥未开。深夜西邻还鼓吹，碧天东望有楼台。虚疑星汉城边照，实怕风云海上来。坐对孤灯各愁思，九关哀角更相催。
汝济夜过同以行对菊花
作者：何景明
朝代：明
体裁：五言律诗

摇落相过地，芳菲晚更亲。酒醺留媚眼，灯色笑生春。风雨新晴夜，江山未老身。百年如不醉，恐负此花神。
汝立席上送世其二首
作者：何景明
朝代：明

故国思先往，兵曹喜暂过。江云同楚望，边月自燕歌。市夜盘飧易，城春鼓吹多。一杯今对汝，他日异关河。汝去来何日，令予转念家。兴同张季子，愁异贾长沙。河塞行无雪，江乡到巳花。洞庭风浪阔，漂泊问龙蛇。
汝立席上送世其二首·其二
作者：何景明
朝代：明

汝去来何日，令予转念家。兴同张季子，愁异贾长沙。河塞行无雪，江乡到巳花。洞庭风浪阔，漂泊问龙蛇。
江南思四首寄曹毅之
作者：何景明
朝代：明

灯下雨鸣秋舫，浦口潮回暮钟。何处相思不见，江南开遍芙蓉。月冷荒祠苦竹，秋清玉殿苍苔。一望云帆无际，沙明白鸟飞来。细雨寒城催棹，夕阳孤屿鸣钟。到寺莫题蕉叶，渡江为采芙蓉。竹净娟婵带月，山寒杳窅沉晖。天边晚树独眺，江上春潮客归。
江南思四首寄曹毅之·其一
作者：何景明
朝代：明

灯下雨鸣秋舫，浦口潮回暮钟。何处相思不见，江南开遍芙蓉。
江南思四首寄曹毅之·其三
作者：何景明
朝代：明

细雨寒城催棹，夕阳孤屿鸣钟。到寺莫题蕉叶，渡江为采芙蓉。
江南思四首寄曹毅之·其二
作者：何景明
朝代：明

月冷荒祠苦竹，秋清玉殿苍苔。一望云帆无际，沙明白鸟飞来。
江南思四首寄曹毅之·其四
作者：何景明
朝代：明

竹净娟婵带月，山寒杳窅沉晖。天边晚树独眺，江上春潮客归。
江畬行
作者：何景明
朝代：明

树谷江上田，三年免饥饿。富贵苟非道，千驷秪一唾。匹夫一夺志，旷士鲜无过。蛾眉召谗妒，西子蒙诟涴。铄金惧众口，怀璧诚贾祸。蛇龙蟠泥沙，鲲运海水簸。子今还山中，食谷且高卧。
江门
作者：何景明
朝代：明

小店江门市，孤舟闻暮砧。远沙含细雨，缺岸隐疏林。旅宿青枫晚，人烟翠狱深。渐临巴蜀道，一慰望乡心。
沅州道中四首
作者：何景明
朝代：明

山行多雅兴，十里几人家。林叶垂朱实，蹊藤落紫花。缘崖防转石，傍岸畏颓沙。不见前溪堡，遥闻奏暮笳。岁月惊长道，风尘惜旧绨。钩云盘曲磴，沿月溯回溪。南国疲征敛，西戎厌鼓鼙。山深正愁绝，落日鹧鸪啼。共说关门险，岧峣不可攀。山峰藏曲折，涧道泻潺湲。绝壁人愁下，长林鸟倦还。官程元有限，行旅敢辞艰。向夕人烟近，肩舆历翠微。驿花明去节，山雾上征衣。果熟收梨枣，蔬香煮蕨薇。开樽对佳客，且喜吏人稀。
沅州道中四首·其一
作者：何景明
朝代：明

山行多雅兴，十里几人家。林叶垂朱实，蹊藤落紫花。缘崖防转石，傍岸畏颓沙。不见前溪堡，遥闻奏暮笳。
沅州道中四首·其三
作者：何景明
朝代：明

共说关门险，岧峣不可攀。山峰藏曲折，涧道泻潺湲。绝壁人愁下，长林鸟倦还。官程元有限，行旅敢辞艰。
沅州道中四首·其二
作者：何景明
朝代：明

岁月惊长道，风尘惜旧绨。钩云盘曲磴，沿月溯回溪。南国疲征敛，西戎厌鼓鼙。山深正愁绝，落日鹧鸪啼。
沅州道中四首·其四
作者：何景明
朝代：明

向夕人烟近，肩舆历翠微。驿花明去节，山雾上征衣。果熟收梨枣，蔬香煮蕨薇。开樽对佳客，且喜吏人稀。
沅水驿四首
作者：何景明
朝代：明

小驿孤城外，阴森草树幽。晚凉凭水榭，秋雨坐江楼。绝域鸿难到，空山客独愁。夜深归渡少，渔火照汀舟。去国日以远，登楼思故乡。雨来江气白，日出市烟黄。岛屿秋逾静，轩窗晚更凉。凭高凝伫久，槐影下微阳。长剑向灯看，休歌行路难。岩窗悬石溜，江槛杀风湍。城古蒹葭夕，堂空蟋蟀寒。几回青琐闼，朝罢想鸣鸾。江上西风起，萧条暮雨频。山楼连堞垒，郡路入荆榛。怀古过沅水，悲秋吊楚臣。芷香堪采掇，思寄日边人。
沅水驿四首·其一
作者：何景明
朝代：明

小驿孤城外，阴森草树幽。晚凉凭水榭，秋雨坐江楼。绝域鸿难到，空山客独愁。夜深归渡少，渔火照汀舟。
沅水驿四首·其三
作者：何景明
朝代：明

长剑向灯看，休歌行路难。岩窗悬石溜，江槛杀风湍。城古蒹葭夕，堂空蟋蟀寒。几回青琐闼，朝罢想鸣鸾。
沅水驿四首·其二
作者：何景明
朝代：明

去国日以远，登楼思故乡。雨来江气白，日出市烟黄。岛屿秋逾静，轩窗晚更凉。凭高凝伫久，槐影下微阳。
沅水驿四首·其四
作者：何景明
朝代：明

江上西风起，萧条暮雨频。山楼连堞垒，郡路入荆榛。怀古过沅水，悲秋吊楚臣。芷香堪采掇，思寄日边人。
沈逸士来自吴下能诗善鼓琴间投篇什见讯顾馆于城中予以病不得造乃作此诗招致敝庄
作者：何景明
朝代：明

寂寞秋山卧病年，美人劳赠白云篇。陈蕃已下迎徐榻，王子宁回访戴船。郭外楼台堪眺望，水边花树足留连。广陵失后无新谱，莫惜携琴为我传。
沈道士馆牡丹
作者：何景明
朝代：明

仙亭牡丹树，不数玉山桃。忽漫相逢处，开花烂熳高。彩云停度曲，迟日动挥毫。明岁天坛路，春风忆锦袍。
沱西别业
作者：何景明
朝代：明

使君方拥郡，别业枕沱湄。城倚章华殿，山藏大禹祠。赌棋怜谢传，看画忆王维。未是悬车日，烟云入梦思。
河嵩篇寿张母
作者：何景明
朝代：明

梁王古城河水头，北堂坐对嵩山丘。云间二室三花树，天上昆崙九曲流。绛霄宝婺光射地，星宿潜通河岳气。缄书烂熳歌白云，长安远附青鸾使。
河水曲
作者：何景明
朝代：明

河水何溅溅，暮采河边兰。君随河水去，我独立河干。
泊云阳江头玩月
作者：何景明
朝代：明

扁舟泊沙岸，皓月出翠岭。开窗鉴清辉，照我孤烛冷。高林散疏光，远渚接馀景。纵横银汉回，三五玉绳耿。弦望几更易，客行尚殊境。佳期邈山岳，端坐令人省。
津市打鱼歌
作者：何景明
朝代：明

大船峨峨系江岸，鲇鲂鱍鱍收百万。小船取速不取多，往来抛网如掷梭。野人无船住水浒，织竹为梁数如罟。夜来水长没沙背，津市家家有鱼卖。江边酒楼燕估客，割鬐砍鲙不论百。楚姬玉手挥霜刀，雪花错落金盘高。邻家思妇清晨起，买得兰江一双鲤。筛筛红尾三尺长，操刀具案不忍伤。呼童放鲤潎波去，寄我素书向郎处。
洪法寺别锦夫邃伯
作者：何景明
朝代：明

古寺垂杨里，楼台照落晖。重来旧游地，却与故人违。云树千山暗，风花三月飞。未将湖海泪，空洒路傍衣。
洪门
作者：何景明
朝代：明

何处问商圻，荒原寻断碑。鸡鸣深市井，雁入古城池。斜日人空吊，浮云世自移。秪馀淇上竹，绿色映寒漪。
流萤篇
作者：何景明
朝代：明

广储六月清无暑，流萤暗逐薰风举。始见昏连万户星，更看夜照千门雨。千门万户竞高低，拂槛萦廊乱复齐。碧莎映水光初迥，绿柳栖烟影乍迷。水光烟影飞还歇，肯使炎精易沦灭。带火终须避太阳，含辉却自亲流月。长信宫中一叶秋，玉阶金阁见萤流。贵嫔罗扇开香箧，侍女珠帘捲画楼。谁家怨妇缝缣素，当窗忽见流萤度。蟋蟀床空宝瑟寒，鸳鸯机暗孤灯暮。萤飞萤度自年年，却笑明珠按剑前。莫言腐草无生意，莫道寒灰不再然。还将斥鴳鹍鹏语，三复庄生第一篇。
海山谣
作者：何景明
朝代：明

断鳌立浪海水裂，蜃鱼食日日五色。海中灵气变莫测，白昼须臾风雨黑。彭祖夭，巫咸灭，龙伯死，精卫绝，山亦可摇水可塞。
海山谣寿李宗伯
作者：何景明
朝代：明

一鹤东北飞，徘徊若返顾。仙人乘之海外来，衣裳窈窕流云雾。碧海三山列仙囿，贝宫嵯峨罗万牖。上临紫极蹑三台，下见瑶京开北斗。手发玉缄龙虎文，再拜远为尚书寿。尚书岩岩霍岳姿，身长八尺扬脩眉。夜悬赤舄星辰侧，昼入银台献纳司。先皇旧臣尽云卧，尔时出入名声播。二十馀年列九卿，近日新街参八座。海内清心秪独知，当朝苦节谁人过。海门波涛春吐吞，中有桃树盘石根。千年柯干撑日月，万里枝叶垂昆崙。观图愿君寿与比，长为梁梀留乾坤。
海岳陈翁挽章
作者：何景明
朝代：明

白云送秋老，一墓海门边。花忆啼莺日，风悲种树年。人间馀翰墨，天上有神仙。从此辽东鹤，千年更一旋。
涪万
作者：何景明
朝代：明

孟冬气始萧，叶落北风凉。寒水敛沟壑，馀辉照桥梁。方舟下涪万，所历非一疆。崇朝越千里，川涂渺苍苍。浮云带城邑，壮丽逶且长。况多古人迹，览之心慨慷。登游岂不美，滞淫非我乡。
涿鹿道中
作者：何景明
朝代：明

高城郁莽苍，永路多荆棘。日气夕冷阴，游氛浩无极。城边古时丘，宿草蔓于域。树木何萧萧，狐狸鸣其侧。访古思轩辕，嵚崟何由陟。伊昔奋龙战，明明庶邦式。神驭飘鼎湖，乌号缅玄德。遗踪迈荒野，盛烈存兹国。谁云戡乱功，不俟干戈力。风云变俄顷，明晦古难测。薄暮穷林中，惄焉长太息。
淮阴侯
作者：何景明
朝代：明

大将登台贵，三军拔帜豪。力能分楚汉，功本冠萧曹。故垒风云偃，空山虎豹号。独怜飞鸟叹，不及范生高。
清平令
作者：何景明
朝代：明

清平县之令，不识何为者。庭前长野桑，庭后长山槚。猛虎上我城，青狨啼我舍。昨日出城去，骑马到部下。部民道遮之，持刀杀其马。入门顾妻子，所居无完瓦。秋风吹树木，白日落原野。永夜空城中，哀哀泪如泻。
清明
作者：何景明
朝代：明

碧草晴川丽，游人与渺然。岁时聊杖履，儿女更鞦韆。沙白孤城日，山青万井烟。风花暮无数，片片落河边。
清明二首
作者：何景明
朝代：明

城南好花树，不作看花行。恰好人来日，春风不放晴。何限新桃李，春来树树花。不争风雨恶，无柰委泥沙。
清明二首·其一
作者：何景明
朝代：明

城南好花树，不作看花行。恰好人来日，春风不放晴。
清明二首·其二
作者：何景明
朝代：明

何限新桃李，春来树树花。不争风雨恶，无柰委泥沙。
清明日上先祖并兄墓
作者：何景明
朝代：明

城西郁郁见佳城，驻马山头怅独行。万古松楸此丘垄，百年花柳又清明。音容地下空成梦，骨肉人间益怆情。更望老亲封葬地，恨随春草一时生。
清明日同诸友游城南寺
作者：何景明
朝代：明

风昼人游少，沙郊马并行。穿花寻野寺，冒雨出春城。骨肉新伤泪，宾朋远至情。天边有芳草，故向客愁生。
清明日病卧闻三司诸公出城
作者：何景明
朝代：明

伏枕花辰过，闭门樽酒空。宾朋临水上，供帐出城中。柳色龙池雨，莺歌柘苑风。秦川多胜事，游赏未能同。
清明日病怀
作者：何景明
朝代：明

旅舍清明日，长安新火烟。桃花转愁思，竹叶兴萧然。客病闲官马，囊空涩俸钱。故乡闻稍定，南望好林泉。
清明自先茔归
作者：何景明
朝代：明

感慨清明节，留连野外尊。花明兼柳暗，万落更千村。黄鸟鸣官路，青山绕郭门。常怀九原下，悽断百年魂。
清浪
作者：何景明
朝代：明

驻旌清浪卫，半日费攀跻。窗迥开千嶂，城高控九溪。征徭无楚户，耕种有蛮妻。愁问滇南道，迢迢隔岭西。
清溪草堂
作者：何景明
朝代：明

草阁临溪上，幽期孰与论。白沙连曲岸，秋水到閒门。槛外常垂钓，舟中数举樽。风情有如此，不异浣花村。夜夜闻清濑，朝朝见碧浔。百年应有寄，终日自长吟。宿桨依沙树，开窗散渚禽。生涯众人事，不独爱幽深。隐者常稀阔，幽居独羡君。汀洲起渔唱，篱落傍鸥群。水接吴门树，窗生禹洞云。更传诗句好，还似沈休文。太湖湖上地，闻占好园池。有业堪投老，无官可避时。渡传桃叶咏，门听竹枝词。何日山阴棹，溪堂见戴逵。
清溪草堂·其一
作者：何景明
朝代：明

草阁临溪上，幽期孰与论。白沙连曲岸，秋水到閒门。槛外常垂钓，舟中数举樽。风情有如此，不异浣花村。
清溪草堂·其三
作者：何景明
朝代：明

隐者常稀阔，幽居独羡君。汀洲起渔唱，篱落傍鸥群。水接吴门树，窗生禹洞云。更传诗句好，还似沈休文。
清溪草堂·其二
作者：何景明
朝代：明

夜夜闻清濑，朝朝见碧浔。百年应有寄，终日自长吟。宿桨依沙树，开窗散渚禽。生涯众人事，不独爱幽深。
清溪草堂·其四
作者：何景明
朝代：明

太湖湖上地，闻占好园池。有业堪投老，无官可避时。渡传桃叶咏，门听竹枝词。何日山阴棹，溪堂见戴逵。
渔樵
作者：何景明
朝代：明

白石樵人路，沧江渔父浔。桃花夹两岸，松色映孤岑。坐傍鼋鼍窟，行穿虎豹林。古今问荅意，谁识邵公心。
渡河
作者：何景明
朝代：明

夙征肇延津，明晨临大河。洪源下积石，砥柱屹嵯峨。渺渺梁宋区，汗漫纵经过。自非陵与岸，于安障其波。扬帆赴中流，四顾莽无涯。崇云徂广泽，迅风夕吹沙。积阴不可测，鱼龙偃相加。前无千尺梁，一苇胡足誇。人生寡恒居，奚异波上槎。岂无舟楫志，漂泊当奈何。
渡泾渭
作者：何景明
朝代：明

北回乱泾渭，东眺极澄瀛。落日两荡潏，遥天双带萦。波流互明灭，岸折屡崩惊。隔树望回合，分涛扬浊清。堰渠饶上壤，形势迥西京。漕挽通秦甸，津梁跨汉城。湮沉九州会，雄壮入川名。空挹入河志，复含浮海情。风沙满世路，云浪渺江程。鹊去星鸿远，鲸翻雾岛轻。片帆傥可借，万里自兹行。
渡淮
作者：何景明
朝代：明

津口风翻旆，春阴郁未开。淮流冲古岸，沙店倚长台。鸟向平芜下，人随返照回。未忘舟楫兴，临路独迟徊。
渡白沟
作者：何景明
朝代：明

春行伤旅思，单车怅蹉跎。晨眺黄金台，夕渡白沟河。求贤不可见，血战竟如何。落日古原下，悲风入浩歌。
游坚山阮生谈西岩险绝予未尝到
作者：何景明
朝代：明

闻尔西岩上，经行此路艰。风高吹独立，云细袅难攀。目送千峰尽，身随一鸟还。更传僧八十，终日闭松关。
游洪法寺塔园土山
作者：何景明
朝代：明

塔园郁森萃，土山莽回互。迹陈慨往躅，心赏谐秋晤。时惟冬气交，零木爽登顾。袅袅拾层级，盘盘折脩步。凭危眺倒景，俯槛惊流雾。空王涌庙卫，贵者留墟墓。三门上岌嶪，玉柱撑云露。白日宝光垂，风昼金响度。徒兴雍门哀，未暇首丘虑。珠藏北邙毁，石罅南山锢。怛焉伤逝心，川汜激东骛。
游猎篇
作者：何景明
朝代：明

周王八骏行万里，朝游昆仑暮沧海。驱霆策电遍天地，虎骤龙驰倏烟霭。奔戎造父两为佐，大人王母遥相待。千金白狐来四荒，蝼蚁下国轻天王。君不见秦皇叱咤役九有，海东驱石石为走。桥边孺子如妇人，博浪沙中铁椎吼。又不见武皇旌旗日络绎，射蛟浔阳江水赤。五陵侠少夜相遇，探丸杀吏还惊辟。天门嵯峨城九重，虎豹为卫蛟龙宫。紫微钩陈翼帝座，至尊只合安高崇。脱渊之鱼出山虎，白龙鱼服何劳苦。沈江距河势有然，万乘反遭匹夫侮。君不见曹家老爽诚愚蒙，平生不识司马公。死生祸福在人手，宁能常作富家翁。一门流血岂足惜，坐使神器归奸雄。昨夜昌平人梦天，龙文赤日绕燕川。城中莫辨真天子，道上传看七宝鞭。腐儒为郎不扈从，愿奏相如谏猎篇。
游猎篇
作者：何景明
朝代：明

周王八骏行万里，朝游昆崙暮沧海。驱霆策电遍天地，虎骤龙驰倏烟霭。奔戎造父两为佐，大人王母遥相待。千金白狐来四荒，蝼蚁下国轻天王。君不见秦皇叱咤役九有，海东驱石石为走。桥边孺子如妇人，博浪沙中铁椎吼。又不见武皇旌旗日络绎，射蛟浔阳江水赤。五陵侠少夜相遇，探丸杀吏还惊辟。天门嵯峨城九重，虎豹为卫蛟龙宫。紫微钩陈翼帝座，至尊秪合安高崇。脱渊之鱼出山虎，白龙鱼服何劳苦。沉江距河势有然，万乘反遭匹夫侮。君不见曹家老爽诚愚蒙，平生不识司马公。死生祸福在人手，宁能常作富家翁。一门流血岂足惜，坐使神器归奸雄。昨夜昌平人梦天，龙文赤日绕燕川。城中莫辩真天子，道上传看七宝鞭。腐儒为郎不扈从，愿奏相如谏猎篇。
游西山二首
作者：何景明
朝代：明

晨登山上楼，暮望河上道。飘风塞埃尘，积雨浩行潦。山人苦相留，此道何扰扰。虎狼夹路啼，鸿鹄逝不早。石泉聊足饮，粝饭亦可饱。引乃平生亲，绸缪叙中抱。行游白云林，倘遇瑶华草。携手托相赠，岁寒永为好。胜地不可多，良游岂在屡。兹山秀灵域，旷望契心许。岧峣碧岩际，缥缈青莲宇。鸣泉泻丹壁，白沙亘回渚。眺心伫冥寂，况有尘外侣。吾当与尔曹，翩翩接高举。
游西山二首
作者：何景明
朝代：明

清晨命予驾，飘飖远游迈。愿言历岖嵚，况此春华在。林条纷可结，石秀行当采。道逢谐俗士，谓予尔何隘。人命未可期，河清讵能待。纵羽思山林，潜鳞慕江海。富贵人所欲，吾志不可改。郁郁西山岑，遥遥山上阪。俯观清涧流，仰觑白云返。处世亦何促，谁能遂仰偃。夷齐归首阳，黄绮在商巘。此道久不复，斯人苦难挽。扼衣谢尘涂，吾驾日已远。
游西山二首·其一
作者：何景明
朝代：明

晨登山上楼，暮望河上道。飘风塞埃尘，积雨浩行潦。山人苦相留，此道何扰扰。虎狼夹路啼，鸿鹄逝不早。石泉聊足饮，粝饭亦可饱。引乃平生亲，绸缪叙中抱。行游白云林，倘遇瑶华草。携手托相赠，岁寒永为好。
游西山二首·其一
作者：何景明
朝代：明

清晨命予驾，飘飖远游迈。愿言历岖嵚，况此春华在。林条纷可结，石秀行当采。道逢谐俗士，谓予尔何隘。人命未可期，河清讵能待。纵羽思山林，潜鳞慕江海。富贵人所欲，吾志不可改。
游西山二首·其二
作者：何景明
朝代：明

胜地不可多，良游岂在屡。兹山秀灵域，旷望契心许。岧峣碧岩际，缥缈青莲宇。鸣泉泻丹壁，白沙亘回渚。眺心伫冥寂，况有尘外侣。吾当与尔曹，翩翩接高举。
游西山二首·其二
作者：何景明
朝代：明

郁郁西山岑，遥遥山上阪。俯观清涧流，仰觑白云返。处世亦何促，谁能遂仰偃。夷齐归首阳，黄绮在商巘。此道久不复，斯人苦难挽。扼衣谢尘涂，吾驾日已远。
游西山胡本清邀留
作者：何景明
朝代：明

独马寻僧春到寺，万山邀客晚登台。野人门巷松边入，稚子盘餐竹下来。江鸟亦随山鸟唤，红花偏映白花开。颜游苦为东风意，况是情亲岂浪猜。
游西峰示四子
作者：何景明
朝代：明

今我不乐游西峰，喜有四子来相从。日长古寺风景静，蜀葵始青榴始红。彭生旧时同游者，每遇游山先跨马。徐生爱山欲留宿，朝见青山独开目。自云邑城尽原野，颇恨无家傍林谷。陈阮二牛皆少年，陈生家亦近此山。阮生志不在山水，骑马欲行乃复还。吁嗟汝辈各努力，此身会见生羽翼。乘风高举或远游，安得久为山人留。他时倘愿骑黄鹄，随我江边伴白鸥。
游贤隐寺
作者：何景明
朝代：明

寂寂春山寺，双峰昼自阴。行吟白云里，独慰翠微心。石磴悬萝暗，岩亭杂树深。还疑武陵口，溪水入花林。
游贤隐寺次马君卿韵
作者：何景明
朝代：明

系马长松下，风烟几日留。天高还薄暮，地迥更逢秋。孤嶂开僧舍，千峰绕佛楼。自能来白社，不用远公求。
游郭氏园
作者：何景明
朝代：明

郭侯园林清客心，况有楼阁炎天阴。亭亭高云石五色，飒飒白日松千寻。已办清尊为乐事，不须出郭开尘襟。郑谷秦楼岂异此，市朝岩壑空长吟。
游郭氏山亭
作者：何景明
朝代：明

旧日追游地，新年此度过。庭春归雪筱，洞古发烟萝。迟日登临倦，名园感慨多。风花骑马去，须放酒颜酡。
游鲁山城南舍二首
作者：何景明
朝代：明

猗彼方外客，逍遥城南墅。初夏苗始盛，荷笠事田圃。他僻寡邻居，弥旬绝车马。红葵生井上，青榆荫堂中。前冈后有岑，原泽何膴膴。清风林下酌，狼藉列樽俎。翻思在朝市，役役徒劳苦。溪行日亭午，暑气稍见侵。脱巾坐芳草，前有嘉树林。白云澹清景，绿叶垂繁阴。喜无鸣蝉聒，幸有好鸟吟。久厌区中缘，抚兹意弥深。浩歌答良友，聊用开吾襟。
游鲁山城南舍二首·其一
作者：何景明
朝代：明

猗彼方外客，逍遥城南墅。初夏苗始盛，荷笠事田圃。他僻寡邻居，弥旬绝车马。红葵生井上，青榆荫堂中。前冈后有岑，原泽何膴膴。清风林下酌，狼藉列樽俎。翻思在朝市，役役徒劳苦。
游鲁山城南舍二首·其二
作者：何景明
朝代：明

溪行日亭午，暑气稍见侵。脱巾坐芳草，前有嘉树林。白云澹清景，绿叶垂繁阴。喜无鸣蝉聒，幸有好鸟吟。久厌区中缘，抚兹意弥深。浩歌答良友，聊用开吾襟。
游黔国鱼池四首
作者：何景明
朝代：明

小岸城边上轻舸，一溪宛转向鱼池。水藤濛濛荷叶暗，棹入中流总不知。池边二十五亭台，个个朱窗向水开。亭下扁舟荡双桨，打鱼送酒几回来。半竿斜日疏蒲明，两岸人语凫不惊。菱叶拂衣香袖举，秋风吹浪綵舟轻。三阵五阵打荷雨，一点两点照水萤。笙歌留客不知夜，灯火回舟直到城。
游黔国鱼池四首·其一
作者：何景明
朝代：明

小岸城边上轻舸，一溪宛转向鱼池。水藤濛濛荷叶暗，棹入中流总不知。
游黔国鱼池四首·其三
作者：何景明
朝代：明

半竿斜日疏蒲明，两岸人语凫不惊。菱叶拂衣香袖举，秋风吹浪綵舟轻。
游黔国鱼池四首·其二
作者：何景明
朝代：明

池边二十五亭台，个个朱窗向水开。亭下扁舟荡双桨，打鱼送酒几回来。
游黔国鱼池四首·其四
作者：何景明
朝代：明

三阵五阵打荷雨，一点两点照水萤。笙歌留客不知夜，灯火回舟直到城。
溪上
作者：何景明
朝代：明

溪上茅斋不掩扉，西风初罢芰荷衣。月寒沙柳萧萧落，天晚江鸿肃肃飞。野客哦诗水边立，家人沽酒夜深归。相逢醉语休辞数，城外黄花渐觉稀。
溪上水新至漫兴·其三
作者：何景明
朝代：明
体裁：七言绝句

碧沙青泥俱可怜，白鲢赤鲤不论钱。莫叹林翁生计拙，买船沽酒过年年。
溪上水新至漫兴·其二
作者：何景明
朝代：明
体裁：七言绝句

双飞�鶒恋青莎，对舞蜻蛉爱碧波。一夕水风开菡萏，画船齐唱采莲歌。
溪上水新至漫兴四首
作者：何景明
朝代：明

溪上水生三尺深，茅堂清夏气萧森。无钱即买扁舟至，系向门前柳树阴。双飞鸂？恋青莎，对舞蜻蜓爱碧波。一夕水风开菡萏，画船齐唱采莲歌。菡萏风前花不稀，菖蒲雨后叶初肥。黄鹂白鹭知人意，来往鸬鹚洲上飞。碧沙青泥俱可怜，白鲢赤鲤不论钱。莫叹邻翁生计拙，买船沽酒过年年。
溪上水新至漫兴四首·其一
作者：何景明
朝代：明
体裁：七言绝句

溪上水生三尺深，茅堂清夏气萧森。无钱即买扁舟至，系向门前柳树阴。
溪上水新至漫兴四首·其三
作者：何景明
朝代：明

菡萏风前花不稀，菖蒲雨后叶初肥。黄鹂白鹭知人意，来往鸬鹚洲上飞。
溪上水新至漫兴四首·其二
作者：何景明
朝代：明

双飞鸂？恋青莎，对舞蜻蜓爱碧波。一夕水风开菡萏，画船齐唱采莲歌。
溪上水新至漫兴四首·其四
作者：何景明
朝代：明

碧沙青泥俱可怜，白鲢赤鲤不论钱。莫叹邻翁生计拙，买船沽酒过年年。
滟滪
作者：何景明
朝代：明

霜落夔门树，寒江滟滪孤。狂澜须此障，砥柱赖谁扶。入峡愁孤客，当关用一夫。何劳念西域，千载固舆图。
滹沱河上
作者：何景明
朝代：明

长堤枕春郭，断岸入残晖。栖鸟张灯起，惊凫解缆飞。古人堪堕泪，吾道岂常非。未识临河意，中流击枻归。
潘节妇
作者：何景明
朝代：明

二十君辞房，六十妾在堂。红颜为妇白首孀，昔日抱女今已亡。风火炎烟黑，邻里相救失颜色。未亡之人安所从，义不避火天返风。噫嗟嗟，妾虽有身君无子，身未化石心不死。
点兵行
作者：何景明
朝代：明

先皇简练百万兵，十二连营镇京观。团营十万更精猛，呜呼耗减今无半。昨传胡入白杨城，有敕点选营中兵。军中壮丁百不一，部遣老小从征行。自从御马还内厩，私家马肥官马瘦。富豪输钱脱籍伍，贫者驱之充介冑。京师土木岁未已，一身百役无不受。禁垣西开镇国府，内营昼夜罗金鼓。四家骁健三千人，出入扈从围龙虎。边头城堑谁营屯，遂使犬羊窥北门。天清野旷恣剽掠，百里之内烟尘昏。肉食者谋无远虑，仓皇调发纡皇顾。即今宣府大失利，杀将覆军不知数。辽东兵马久已疲，朵颜反复非前时。又闻迤北外连结，朝廷坐失东藩篱。往时京边士，苦乐今顿异。且如私门卒，食粮日高坐。此兵昨一出，见者泪交堕。从今荷殳趋战场，身上无衣腹饥饿。君不见府中搥牛宰羊猪，穿域蹋鞠行吹竽。高马肥肉留京都，可怜此兵西击胡。
点兵行
作者：何景明
朝代：明

先皇简练百万兵，十二连营镇京观。团营十万更精猛，呜呼耗减今无半。昨传胡入白杨城，有敕点选营中兵。军中壮丁百不一，部遣老小从征行。自从御马还内厩，私家马肥官马瘦。富豪输钱脱籍伍，贫者驱之充介胄。京师土木岁未已，一身百役无不受。禁垣西开镇国府，内营昼夜罗金鼓。四家骁健三千人，出入扈从围龙虎。边头城堑谁营屯，遂使犬羊窥北门。天清野旷恣剽掠，百里之内烟尘昏。肉食者谋无远虑，仓皇调遣纡皇顾。即今宣府大失利，杀将覆军不知数。辽东兵马已久疲，朵颜反复非前时。又闻迤北外连结，朝廷坐失东藩篱。往时京边士，苦乐今顿异。且如私门卒，食粮日高坐。此兵昨一出，见者交泪堕。纵令荷殳趋战场，身上无衣腹饥饿。君不见府中槌牛宰羊猪，穿城蹋踘行吹竽。高马肥肉留京都，可怜此兵西击胡。
燕京十六夜曲四首
作者：何景明
朝代：明

御河桥畔千尺台，燕京女儿踏歌来。台上歌钟日夕起，桥头酒垆深夜开。万岁山头锁玉楼，十王馆中人不游。中宵金鼓云间动，翠辇龙衣过五侯。九衢车马似山河，万金买灯不道多。已留华月照歌舞，更放香风吹绮罗。月高罢游关九关，暗尘吹污香雾鬟。谁家少年亦太恶，拾著金钿不肯还。
燕京十六夜曲四首·其一
作者：何景明
朝代：明

御河桥畔千尺台，燕京女儿踏歌来。台上歌钟日夕起，桥头酒垆深夜开。
燕京十六夜曲四首·其三
作者：何景明
朝代：明

九衢车马似山河，万金买灯不道多。已留华月照歌舞，更放香风吹绮罗。
燕京十六夜曲四首·其二
作者：何景明
朝代：明

万岁山头锁玉楼，十王馆中人不游。中宵金鼓云间动，翠辇龙衣过五侯。
燕京十六夜曲四首·其四
作者：何景明
朝代：明

月高罢游关九关，暗尘吹污香雾鬟。谁家少年亦太恶，拾著金钿不肯还。
燕子
作者：何景明
朝代：明

燕子今春到，茅堂水郭西。本无华屋志，难向玉楼栖。雨细鸣相并，风轻落故低。淘河莫深讶，只是为㘅泥。
燕子次杜工部韵
作者：何景明
朝代：明

燕子飞时江柳春，眼看节序几回新。亦知社日归乡国，忍对秋风别主人。舒倦不殊群物理，往来宁有百年身。空帘寂寞山堂夕，惆怅花枝泪满巾。
燕衔泥
作者：何景明
朝代：明

君不见燕衔泥，为巢哺雏常苦饥。雏有羽翼各自去，安能久在梁上飞。丈夫出处亦如此，贫贱富贵皆人为。燕衔泥，不虑哺雏劳，但虑众雏飞不高。
牧犊行
作者：何景明
朝代：明

黄牛遇虎南山下，夜见白石心中怕。牧童牧犊畏虎欺，挽弓逻之不敢离。削竹为簇蒿为箭，射虎恨不穿虎皮。嗟汝虎尔勿欺我犊，我犊有日头生角。
独坐
作者：何景明
朝代：明

独坐孤灯静，忧心倍寂寥。横河当户转，落月去城遥。泪向何时尽，魂从暗里销。此身虽复在，甘与岁时飘。
独坐
作者：何景明
朝代：明

独坐鸣虫起，秋怀已不胜。西风窗下度，木叶洒寒灯。
独漉篇
作者：何景明
朝代：明

独漉独漉，驱车折轴。不畏折轴，但畏车覆。芃芃者莸，生彼中衢。虽有兰蕙，当门则锄。同行窃金，相顾道左。我实不知，彼则畏我。食荼知苦，食梅知酸。狐裘之敝，可以御寒。有虎斑斑，伏于林下。我欲射虎，愧无劲弩。肃彼北风，渡彼中流。岂不怀忧，与子同舟。
独漉篇
作者：何景明
朝代：明

独漉独漉，驱车折轴。不畏折轴，但畏车覆。芃芃者莸，生彼中衢。虽有兰蕙，当门则锄。同行窃金，相顾道左。我实不知，彼则畏我。食荼知苦，食梅知酸。狐裘之蔽，可以禦寒。有虎斑斑，伏于林下。我欲射虎，愧无劲弩。肃彼北风，渡彼中流。岂不怀忧，与子同舟。
独立
作者：何景明
朝代：明
体裁：五言绝句

独立对秋阴，冥冥望河渚。只见沙上烟，不见烟中雨。
独立
作者：何景明
朝代：明

鼓绝孤城掩，溪傍春事残。岸霞晴映树，汀雨暮生寒。风外看花尽，烟中望柳繁。静观时物变，独立思千端。
獐
作者：何景明
朝代：明

碧山谁放汝，华馆故相羁。野性看人骇，闲身顾影疑。草香春过处，花暖昼眠时。无限云林李，樊笼祗自悲。
玄明宫行
作者：何景明
朝代：明

君不见玄明宫中满荆棘，昔日富贵今寂寞。祠园复为中贵取，遗构空传孽臣作。雄模壮丽临朝廷，远势连袤跨城郭。忆昨己巳年来事，秉权自倚薰天势。朝求天子苑，暮夺功臣第。江艘海舶送花石，戚里侯门拥金币。千人力尽万牛死，土木功成悲此地。碧水穿池象溟渤，黄金作宫开日月。虹霓屈曲垂三梁，蛟龙盘拏抱双阙。城中甲第更崔嵬，亲戚弟兄皆阀阅。戚里歌钟宾客游，排门冠剑公卿谒。生前千门与万户，死时不得一丘土。石家游魂泣金谷，董相燃脐叹堳坞。宫前守卫无诃呼，真人道士三四徒。石户苍苔生铁锁，玉阶碧草摇金铺。星宫昼开见行鼠，日殿夜祷闻啼狐。游客潜窥翠羽帐，市子屡窃金香炉。桑田须臾变沧海，桃树不复栽玄都。我朝中官谁最贵，前有王振后曹氏。正统以前不得闻，成化之间未有此。明圣虽能断诛罚，作新未见持纲纪。天下衣冠难即振，中原寇盗时复起。古来祸乱非偶然，国有威灵岂常恃。玄明之宫今已矣，京师土木何时止。南海犹催花石纲，西山又起金银寺。君不见金书追夺铁券革，长安日日迎护敕。
玄明宫行
作者：何景明
朝代：明

君不见玄明宫中满荆棘，昔日富贵今寂寞。祠园复为中贵取，遗构空传孽臣作。雄模壮丽凌朝廷，远势连袤跨城郭。忆昨己巳年来事，秉权自倚薰天势。朝求天子苑，暮夺功臣第。江艘海舶送花石，戚里侯门拥金币。千人力尽万牛死，土木功成悲此地。碧水穿池象溟渤，黄金作宫开日月。虹蜺屈曲垂三梁，蛟龙盘拿抱双阙。城中甲第更崔嵬，亲戚弟兄皆阀阅。撼里歌钟宾客游，排门冠剑公卿谒。生前千门与万户，死时不得一丘土。石家游魂泣金谷，董相然跻叹堳坞。宫前守卫无呵呼，真人道士三四徒。石户苍苔生铁锁，玉阶碧草摇金铺。星宫昼开见行鼠，日殿夜祷闻啼狐。游客潜窥翠羽帐，市子屡窃金香垆。桑田须臾变沧海，桃树不复栽玄都。我朝中官谁最贵，前有王振后曹氏。正统以前不得闻，成化之间未有此。明圣虽能断诛罚，作新未见持纲纪。天下衣冠难即振，中原寇盗时复起。古来祸乱非偶然，国有威灵岂常恃。玄明之宫今已矣，京师土木何时止。南海犹催花石纲，西山又起金银寺。君不见金书追夺铁券革，长安日日迎护敕。
玉冈黔国地种竹
作者：何景明
朝代：明

玉冈一精舍，五华东南首。崔嵬瞰城郭，旷缅开林阜。球琳美梁域，筱荡卑扬亩。峥嵘将军第，潇洒文儒囿。霜凝戟门寒，日上铃阁昼。褰帷散琴书，缓带接宾友。风林清夏簟，云石静秋牖。参差万琅玕，照耀双琼玖。连城价自高，倾国貌俱丑。缪倚惭芜葭，先凋谢蒲柳。上公勋不忘，君子名讵朽。蛮夷钦镇静，风俗化温厚。比德亮无瑕，抱饰诚可久。圭璋寡雕琢，瑚琏重典守。至宝天所悭，珍产地非偶。阆颠神仙宅，瑶水蛟龙薮。安知王母觞，复为周王寿。献从万里馀，种已千年后。灵秀萃于兹，积累固所有。乐只邦家光，斯韵播人口。
玉庵
作者：何景明
朝代：明

虚閤清风竟日留，白云暗对小窗幽。我题名字琅玕上，珍重霜标柰得秋。
玉泉
作者：何景明
朝代：明
体裁：五言律诗

行游金口寺，坐爱玉泉名。云去随龙女，风来动石鲸。入宫朝太液，穿苑象昆明。却望天河水，迢迢万古情。
王君宿邀蔡大尹过予舍至期雨候蔡不至作诗促之
作者：何景明
朝代：明

招邀数费主人迎，枉顾何惭令尹情。祇为泥途妨出郭，未应风雨却寒盟。云间不见仙凫下，花外如闻骏马鸣。玉舄凌空休更怯，银鞍傍险亦须行。
王寿夫过分韵得吾字
作者：何景明
朝代：明

自别君昆弟，同游独愧吾。十年常道路，万里各江湖。乍见形容异，相思梦寐俱。向来飞动意，执手五云衢。
王生馆雨坐
作者：何景明
朝代：明

独坐王生馆，凄然岁暮心。高城翻落照，空院积寒霖。雁鹜秋飞尽，蛟龙夜或吟。西山旧松竹，雨雪共萧森。
王离城
作者：何景明
朝代：明
体裁：古风

王舆东不返，国步何其频。群雄角谋智，大柄归强秦。韩卢恣吞噬，近攻无完唇。逢恶者谁子，范雎真不仁。貔虎下河北，三晋飞烟尘。据险筑城垒，当此山嶙峋。四壁真如削，百雉傍无邻。养锐绝窥觊，出奇迈等伦。王离实为之，为国思委身。撚指忘赵魏，回首无秦人。但留城土在，块然秋复春。苔溪唱樵牧，暮雨收荆榛。哀哉战争年，涂炭皆我民。见此重悽怆，过客停双轮。
王职方尚綗
作者：何景明
朝代：明

职方吾益友，契谊鲜与同。少龄负奇气，万里飘云鸿。手中握灵芝，高操厉孤桐。读书迈左思，识字过杨雄。为辞多所述，结藻扬华风。寸心素相许，抚志惭微躬。
王都谏画鹰歌
作者：何景明
朝代：明

蒋生画鹰笔势何昂藏。塞林海障产真骨，欻尔飞立都谏之高堂。千年古色动崖壑，一匹素练开风霜。都谏常称蒋生笔，此鹰神骏困无匹。乍见遥惊俊思生，细观转觉奇姿出。人间鸷鸟各异种，纷纷搏击相矜宠。饱飏饥附更谁熊，掣臂翻鞲空自勇。此鹰不遂群雁飞，亦似都谏独立霄汉当天阍。羽毛森然振赤日，意气矫欲排翔云。君不见郊原白日荆棘簇，射猎无人敢驰突。树里鸱鸢尚九霄，草中狐兔仍三窟。尔鹰尔鹰，安得一起乘高秋。恶鸟不呜兽辟易，再使郊原麟凤游。
玺上人送茶
作者：何景明
朝代：明

郁郁云中秀，山僧采相馈。我有毒热肠，此是清凉味。
琳池歌
作者：何景明
朝代：明

木兰为楫，文梓为船。青荷为盖衣红莲，宫娃侧坐挥繁弦。凄风袅袅飘素秋，飞花委叶承波流，霜露夜下不可留。
瑶瑟怨
作者：何景明
朝代：明

美人竹间亭，虚帘空月华。相思湘江曲，泪竹生斑花。花开为谁好，花落不复扫。出户见春风，低头怨芳草。坐弹五十弦，起视江月残。愁弦不堪听，手涩金雁寒。一弹正凄切，再弹转呜咽。三弹拨幽肠，声乱冰丝结。西风吹芙蓉，一夜落旧红。岂知瑶瑟音，能消青镜容。
甄邦治行乐图
作者：何景明
朝代：明

黄金虽有馀，不如常乘下泽车。紫绶结腰下，不如常骑款段马。人生富贵皆有忧，岂必只愿封公侯。君今出有骏马更轻裘，及此壮年当出游。西飞日月如东流，君不见，马少游。
生子
作者：何景明
朝代：明

两岁归来生两雏，故园夫妇亦相娱。卢家自爱添丁好，徐氏谁言二子殊。未论图书能继业，且教门户有悬弧。劬劳正念吾亲在，更遣悲欢此日俱。
用韵荅以行
作者：何景明
朝代：明

无客琴书昼掩堂，有诗先梦谢家郎。雨来碧草遥添色，风过红蕖不断香。多病更逢愁是敌，此身那得醉为乡。巷南巷北稀相见，偪侧歌残送夕光。
田园杂诗二首
作者：何景明
朝代：明

习宦非我长，官久计转拙。遭斥还田庐，获与初念协。树艺良有期，农事固堪悦。飘飘绿原风，皛皛明川月。披襟恣吾适，既夏不知热。回思行役日，寒暑靡得辍。疏懒古虽鄙，任性亦可率。膏畴矧丰蔚，积潦复凄冽。白日皎在兹，停云静如结。为谢二三子，努力慰衰劣。去官今七暑，渐与农务亲。随宜谙土性，言话群野人。时或溯微风，行歌响空榛。先民邈何扳，慨焉伤我神。慨伤遹谁知，所有三二宾。文论日往来，烱烱高义申。炎雨回众壑，凉飙起脩畛。兀然林木下，日人忘归轮。玄蝉夕益聒，去鸟一何频。野行畏多露，无使侵衣巾。
田园杂诗二首·其一
作者：何景明
朝代：明

习宦非我长，官久计转拙。遭斥还田庐，获与初念协。树艺良有期，农事固堪悦。飘飘绿原风，皛皛明川月。披襟恣吾适，既夏不知热。回思行役日，寒暑靡得辍。疏懒古虽鄙，任性亦可率。膏畴矧丰蔚，积潦复凄冽。白日皎在兹，停云静如结。为谢二三子，努力慰衰劣。
田园杂诗二首·其二
作者：何景明
朝代：明

去官今七暑，渐与农务亲。随宜谙土性，言话群野人。时或溯微风，行歌响空榛。先民邈何扳，慨焉伤我神。慨伤遹谁知，所有三二宾。文论日往来，烱烱高义申。炎雨回众壑，凉飙起脩畛。兀然林木下，日人忘归轮。玄蝉夕益聒，去鸟一何频。野行畏多露，无使侵衣巾。
田子宅宴别
作者：何景明
朝代：明

永夜怆离析，同心耽宴游。世情俱慷慨，乡意转绸缪。竹户霜灯袅，风城海角流。豫章天更远，燕北有高楼。
田子行
作者：何景明
朝代：明

君不见黄河西来北入海，千载却倒东南流。淮水如丝纳九曲，桐柏山作昆崙丘。我家清淮边，君家大河侧。开辟二水今合同，人生变化无南北。田子之生河降神，十五手掣生麒麟。二十辞家观国宾，三十谒帝为近臣。赤墀青琐日月上，金马银台河汉津。自矜一身遇明主，便欲登天叩天鼓。天门昼关守虎豹，云师屏翳西公怒。烟气缥缈随飞龙，电光闪烁笑玉女。太清星辰下罗列，欻忽阊阖生风雨。丹诚不回白日照，杞国忧天独劳苦。我持彤管只凤翎，浮沉帝傍近紫庭。文园著书久消渴，据地酣歌常不醒。长安少女花在侧，茂陵美妾空娉婷。汉皇不好相如赋，方朔谁知是岁星。爱君襟期特奇迈，谏垣给舍持风采。平生古今开万卷，摇笔风云动五彩。致君尧舜岂无术，许身稷卨终难改。袖中一扎谏猎书，三岁磨灭未见采。鍊石何时更补天，衔沙枉自思填海。君不见楚人当时不识玉，海客无心采明月。明珠暗投反按剑，白璧三献还遭刖。连城高价后始定，照乘奇光有时发。凤凰不及鸱鸮鸣，驽骀却笑骅骝拙。君不见长孺从来叹积薪，公孙布衣为汉臣。千秋开口取卿相，董生白头甘贱贫。万言不如一言重，直弦曲钩安可论。贾生何能善绛灌，任安徒事卫将军。我令与子俱落魄，过饮悲歌嘅今昔。咸阳酒客五花马，邯郸博徒千金掷。古来豪侠亦可喜，可怜圣贤皆厄塞。豫章干云世希用，龙泉贯斗人难识。神骏翻为辕下驹，冥鸿已愧笼中翼。出门与子常相忆，清淮大河见颜色。
画山水
作者：何景明
朝代：明

蜀溪茧纸明如练，并州剪刀碧云断。泥金作绘谁所为，华堂粉壁光凌乱。枳花竹叶春江曲，江头无人水空绿。逶迤石径林中出，草碧沙明净江日。欲觅秦人武陵下，不见溪边种桃者。高楼窈窕锁烟雾，只疑行尽潇湘路。潇湘却忆旧时游，纸上烟波生暮愁。
画竹
作者：何景明
朝代：明

殷君示我林垍竹，临风写雨夺天巧。尺缣苍筤只两根，气势已觉千林少。虬蟠凤起倏有神，出云入雾何缥缈。闻君鲁门西草堂，万竿白日森烟霜。怪道君身瘦如竹，只对此君不食肉。
画竹
作者：何景明
朝代：明

谁开素练写烟梢，欲采琅玕奏玉箫。犹忆凤凰池阁上，坐听风雨下层霄。
画菊歌
作者：何景明
朝代：明

杨郎画菊只三本，千花万草无颜色。夏卿墨竹差可比，陶生桂树何须得。徐君向我誇所有，阁中携此更携酒。翠幔披云出院迟，金杯映日凭阑久。深黄秾紫杂烟皋，想见五色临挥毫。丛篁琐碎白昼静，锦石烂熳霜天高。楚江茅堂若在眼，凤闼彤闱对秋晚。白葛飘零处士稀，朱弦寂寞佳人远。寒香晚节真可怜，惜哉杨郎不在前。开窗为我拂绢素，落笔点缀黄金钱。徐君徐君珍重此，君不见天寒岁暮百草死，绮罗无地看桃李。
画马行
作者：何景明
朝代：明

画马如画龙，纵横变化当无穷。吾观月山子，落笔窥神工。曾向天闲貌十马，十马意态无一同。此马传来几百年，古绢犹开沙漠风。树里河流新过雨，簇簇草芽寒刺水。圉人双牵临水边，草色离离乱云绮。令人疑到渥洼傍，波底风雷斗龙子。细看不是白鼻騧，恐是当朝狮子花。紫燕纤离各惆怅，其馀驽劣何足誇。忆昔爱马不惜千金货，君王勤政楼头坐。胡奴黄衫双绣靴，厩中骑出楼前过。红帕初笼汗血香，玉鞭轻拂桃花破。吁嗟玩物竟何益，遗迹徒使丹青播。只今烽炮西北来，沙场未闻千里才。千里才，固有时，回头为问御者谁。君看赤骥与骐驎，挽车太行岭。心期田子方，踟蹰驾辕顷。霜凋苜蓿汉郊冷，骨折秋风自嘶影。君不见古人养马如养士，一饱能酬千里志。今人养马如养豚，厩下常堆蒺藜刺。古之良马何代无，可笑今人空按图。
画鱼
作者：何景明
朝代：明

大鱼昂藏若人立，冲波跋浪风江急。傍观二鲤各有神，倏忽波涛随出入。中堂鬐鬣动杳冥，坐久始识为丹青。青天万里拂绢素，笔力咫尺开沧溟。禹门天池云雾里，白昼雷霆行地底，何人有力移置此。酒酣相视一改容，只愁化作三蛟龙。
画鹤篇
作者：何景明
朝代：明

昔闻少保写青田，古墨千年人不传。郎君此幅何时得，萧飒秋堂扫烟色。雪翎风翼如有神，万里出海谁能驯。我初见此鸟，重是仙人禽。朝饮玉河湄，暮宿玄圃林。回首寒江凫与雁，日晚哀鸣羡霄汉。
留贾西谷学舍
作者：何景明
朝代：明

独院团双桧，清阴午更繁。笙歌聊辍讲，市井不闻喧。坛杏当筵坠，阶葵夹座翻。怜君交谊重，数到广文园。
病后
作者：何景明
朝代：明

病后频惊节序过，不将风景怨蹉跎。秋来门巷依枫橘，岁晚衣裳恋芰荷。洛下闲居辞宦早，茂陵消渴著书多。凤凰池上三年客，騕袅空鸣白玉珂。
病后
作者：何景明
朝代：明

病后频惊节序过，不将风景怨蹉跎。秋来门巷依枫橘，岁晚衣裳恋芰荷。洛下闲居辞宦早，茂陵消渴著书多。凤凰池上三年客，騕褭空鸣白玉珂。
病居田给事中夜过
作者：何景明
朝代：明

卧疾春天暮，相寻客夜幽。剧谈翻愈病，沉醉忽忘忧。西月低临牖，明星远动楼。看君上马去，犹使兴情留。
病马六首
作者：何景明
朝代：明

柴公有名马，骑出自京华。峻耳批双竹，奇毛散五花。老能知道路，病已困泥沙。贵贱诚如此，长吟为尔嗟。此马非凡马，曾酣百戢场。耸身思剪拂，驰志在腾骧。侧立青云迥，悲鸣白日长。君恩如不弃，终拟报田方。从来西域种，会是渥洼生。不惜千金买，宁辞万里行。天寒思故道，岁晚滞空城。牵向闲阶下，长鸣意不平。老向关山里，龙媒世不知。恩深思欲断，力尽泪空垂。苜蓿辞天苑，尘沙别月氏。东郊望春草，生意在何时。惜尔西来远，愁看更向东。毛寒常带雪，骨瘦不禁风。惆怅台边士，凄凉塞上翁。徒闻穆天子，八骏历层空。局蹐才难尽，踟蹰意若何。沙寒苜蓿短，路晚蒺藜多。不复驰金市，犹思喷玉河。侧身千里外，常恐岁蹉跎。
病马六首·其一
作者：何景明
朝代：明

柴公有名马，骑出自京华。峻耳批双竹，奇毛散五花。老能知道路，病已困泥沙。贵贱诚如此，长吟为尔嗟。
病马六首·其三
作者：何景明
朝代：明

从来西域种，会是渥洼生。不惜千金买，宁辞万里行。天寒思故道，岁晚滞空城。牵向闲阶下，长鸣意不平。
病马六首·其二
作者：何景明
朝代：明

此马非凡马，曾酣百戢场。耸身思剪拂，驰志在腾骧。侧立青云迥，悲鸣白日长。君恩如不弃，终拟报田方。
病马六首·其五
作者：何景明
朝代：明

惜尔西来远，愁看更向东。毛寒常带雪，骨瘦不禁风。惆怅台边士，凄凉塞上翁。徒闻穆天子，八骏历层空。
病马六首·其六
作者：何景明
朝代：明

局蹐才难尽，踟蹰意若何。沙寒苜蓿短，路晚蒺藜多。不复驰金市，犹思喷玉河。侧身千里外，常恐岁蹉跎。
病马六首·其四
作者：何景明
朝代：明

老向关山里，龙媒世不知。恩深思欲断，力尽泪空垂。苜蓿辞天苑，尘沙别月氏。东郊望春草，生意在何时。
登五丈原谒武侯庙
作者：何景明
朝代：明

风日高原暮，松杉古庙阴。三分扶汉业，万里出师心。星落营空在，云横阵已沉。千秋一瞻眺，梁甫为谁吟。
登勤甫楼
作者：何景明
朝代：明

天畔登楼冬日微，帝京临眺转依依。河冰海雪春声动，苑柳宫梅岁色归。岂意云霄今下榻，秪缘乡土更沾衣。风尘此地愁回首，嵩洛他年愿不违。
登坚山寺
作者：何景明
朝代：明

西峰插天起，绝顶寺门开。云里一僧住，山中无客来。落花平讲席，积草遍香台。我欲闻清梵，焚香坐不回。
登坚山寺绝顶真武庙二首
作者：何景明
朝代：明

古庙坚山上，丹青碧藓封。游人不到处，一老自鸣钟。绝壁飞泉挂，危峰曲径通。岧峣一以望，顿觉世尘空。同来息心石，不避舍身台。洞里烟云出，窗中日月开。孤僧绝顶住，游客半空回。不尽登高兴，无人送酒来。
登坚山寺绝顶真武庙二首·其一
作者：何景明
朝代：明

古庙坚山上，丹青碧藓封。游人不到处，一老自鸣钟。绝壁飞泉挂，危峰曲径通。岧峣一以望，顿觉世尘空。
登坚山寺绝顶真武庙二首·其二
作者：何景明
朝代：明

同来息心石，不避舍身台。洞里烟云出，窗中日月开。孤僧绝顶住，游客半空回。不尽登高兴，无人送酒来。
登塔二首
作者：何景明
朝代：明

古塔层城畔，秋毫万里看。登高携赋客，落日眺长安。天地悬相抱，江山郁自盘。谁能绝顶上，不避北风寒。塔廊徐暗转，不觉此身高。月牖通天汉，风檐散海涛。望馀秋色远，登罢客心豪。去雁休回首，冥冥一羽毛。
登塔二首·其一
作者：何景明
朝代：明

古塔层城畔，秋毫万里看。登高携赋客，落日眺长安。天地悬相抱，江山郁自盘。谁能绝顶上，不避北风寒。
登塔二首·其二
作者：何景明
朝代：明

塔廊徐暗转，不觉此身高。月牖通天汉，风檐散海涛。望馀秋色远，登罢客心豪。去雁休回首，冥冥一羽毛。
登山吟
作者：何景明
朝代：明

风吹葛蔓石磊磊，萝薜摇烟映山鬼。我行登山采石耳，长歌捎林暮风起。君不见侍傍桃李飞如霰，青春已破白日晏。万事尽付东流波，高飞且叹南来雁。
登楼
作者：何景明
朝代：明

孟夏游兹地，登楼慰所期。树阴深坐客，花晚更题诗。满院红榴发，当檐白果垂。风情真可住，俗物苦相追。
登楼
作者：何景明
朝代：明

独坐高楼上，看花泪暗流。东风无限好，日暮使人愁。
登楼二首
作者：何景明
朝代：明

眇眇凭高暮，凄凄景物閒。秋阴生巨壑，云气度西山。一郡寒烟畔，千门落照间。此时瞻北极，万里欲飞攀。缥缈东楼上，长凭兴不悭。病来疏眺望，秋至废跻攀。日落河山暮，风回草树斑。夜残犹未倦，坐待月临关。
登楼二首·其一
作者：何景明
朝代：明

眇眇凭高暮，凄凄景物閒。秋阴生巨壑，云气度西山。一郡寒烟畔，千门落照间。此时瞻北极，万里欲飞攀。
登楼二首·其二
作者：何景明
朝代：明

缥缈东楼上，长凭兴不悭。病来疏眺望，秋至废跻攀。日落河山暮，风回草树斑。夜残犹未倦，坐待月临关。
登楼凤县作
作者：何景明
朝代：明

近讯中原使，兼登万里楼。朝廷仍北极，行在且南州。峡断风云隔，江通日月流。如闻乘八骏，早晚向昆丘。
登楼观阁时王令明叔邀张用昭段德光王敬夫康德涵四子同游二首
作者：何景明
朝代：明

百丈丹梯俯翠岑，千年坛殿肃阴阴。风吹陆海黄尘暗，云去函关紫气沉。春花况属弦歌邑，胜地还成翰墨林。香山洛社俱寥落，文采流传直到今。峻阁含风落照孤，凭高千里视平芜。凤笙锦曲春缥缈，瑶草金光昼有无。采药几时寻碧海，种桃无复问玄都。五陵冠剑豪游地，犹是长安旧酒徒。
登楼观阁时王令明叔邀张用昭段德光王敬夫康德涵四子同游二首·其一
作者：何景明
朝代：明

百丈丹梯俯翠岑，千年坛殿肃阴阴。风吹陆海黄尘暗，云去函关紫气沉。春花况属弦歌邑，胜地还成翰墨林。香山洛社俱寥落，文采流传直到今。
登楼观阁时王令明叔邀张用昭段德光王敬夫康德涵四子同游二首·其二
作者：何景明
朝代：明

峻阁含风落照孤，凭高千里视平芜。凤笙锦曲春缥缈，瑶草金光昼有无。采药几时寻碧海，种桃无复问玄都。五陵冠剑豪游地，犹是长安旧酒徒。
登紫极閤
作者：何景明
朝代：明

层閤重重丽，丹梯袅袅孤。风云上紫极，气色览皇都。苑静芙蕖落，城喧雁鹜呼。苍然见淮楚，乡思满平芜。
登西岩寺二首
作者：何景明
朝代：明

西林禅诵地，石壁倚天开。曲磴千盘上，飞泉一道来。园禽巢古殿，野鹿过香台。共坐题诗暮，山花落酒杯。野寺千峰里，游人一径深。窗喧石涧水，殿落翠岩阴。花树三春暮，山川百代心。天风日夕厉，难上最高岑。
登西岩寺二首·其一
作者：何景明
朝代：明

西林禅诵地，石壁倚天开。曲磴千盘上，飞泉一道来。园禽巢古殿，野鹿过香台。共坐题诗暮，山花落酒杯。
登西岩寺二首·其二
作者：何景明
朝代：明

野寺千峰里，游人一径深。窗喧石涧水，殿落翠岩阴。花树三春暮，山川百代心。天风日夕厉，难上最高岑。
登谢台
作者：何景明
朝代：明

故国萧条登此台，暮云春色转相催。蓬蒿满地悲风起，楼观当空倒影来。山鸟不随歌舞散，野花曾傍绮罗开。今来古往无穷事，万载消沉共一哀。
登钓台
作者：何景明
朝代：明

野阔穷秋出，云寒望未开。万峰遥驻马，残日更登台。水落龙蛇蛰，沙空雁鹜来。孤怀对摇落，吟罢有馀哀。
登钓台四首
作者：何景明
朝代：明

岁暮荒台上，孤高望不穷。乱山浮落日，远水抱寒空。野鹭时亲客，江鸿晚避风。终期谢城市，来此伴渔翁。出郭冬初暮，登台日已曛。碧潭寒吐月，孤嶂晚生云。名姓嫌人识，悲歌欲自闻。沙鸥莫飞去，应共尔为群。古人栖隐地，今日我重来。寂寞千山里，烟波万古台。岩寒苍桂落，沙晚白鸥回。慷慨无人测，长歌不放杯。薄暮登台罢，云山兴不忘。门人携酒至，日落更传觞。一水星河渺，孤烟岛屿长。不愁归路晚，明月在沧浪。
登钓台四首·其一
作者：何景明
朝代：明

岁暮荒台上，孤高望不穷。乱山浮落日，远水抱寒空。野鹭时亲客，江鸿晚避风。终期谢城市，来此伴渔翁。
登钓台四首·其三
作者：何景明
朝代：明

古人栖隐地，今日我重来。寂寞千山里，烟波万古台。岩寒苍桂落，沙晚白鸥回。慷慨无人测，长歌不放杯。
登钓台四首·其二
作者：何景明
朝代：明

出郭冬初暮，登台日已曛。碧潭寒吐月，孤嶂晚生云。名姓嫌人识，悲歌欲自闻。沙鸥莫飞去，应共尔为群。
登钓台四首·其四
作者：何景明
朝代：明

薄暮登台罢，云山兴不忘。门人携酒至，日落更传觞。一水星河渺，孤烟岛屿长。不愁归路晚，明月在沧浪。
白将军征南兼寿母
作者：何景明
朝代：明

将军天上出，万里拥舟航。玉帐驻南国，金尊开北堂。海云添宠色，江日借恩光。报主身何壮，犹牵寸草肠。
白帝城
作者：何景明
朝代：明

峡口风悲猿夜号，孤舟灯火宿烟皋。草深废井人家少，水落寒山雉堞高。自古金汤难恃险，当时版筑岂知劳。永安亦在荒城里，玉殿凄凉空野蒿。
白纻歌七首
作者：何景明
朝代：明

齐纨越罗霜雪辉，吴刀并剪为君裁。鸣珰垂佩行相催，且步云馆升月台。珠缨列座琼筵开，秦筝慷慨赵瑟哀，含凄敛叹君莫猜。凤楼十二连绣衢，雕楹刻桷耀城隅。朱檠绛蜡艳红蕖，金盘玉羞奉君需。美人隔坐曳华裾，主称万年为欢娱，上客翠盖停踟蹰。千金买笑，万金买歌，明珠白璧岂足多。长眉窈窕扬秀蛾，轻身起舞垂纤罗。悲弦急管鸣相和，三星低户月沉波，银箭金壶奈夜何。吴娥白纻为舞衣，镂花缀叶纷葳蕤。青春烂熳白日辉，轻带一举长袖施。皎如流霰随风飞，游龙宛转翔鹄回，倾城绝代人共希。手中色丝旧所治，青红碧绿当自知。众中不语心向谁，感君厚恩私念之。东流之水不西驰，泰山在前不可移，红颜白首奚足辞。北里挝钟，东邻搥鼓，吴歈越吟鄞郸舞。恩义如山金如土，遗簪堕珥不复数。穷冬夜长乐未阑，流风回雪满楹前，不惜皎洁为君妍。白玉锁闼黄金堂，兰烟蕙火薰象床。雕屏罗列组帷张，繁膏列炬舒华光。横箫挟瑟步曲房，朱唇素齿发浩倡，愿为比翼云间翔。
白纻歌七首·其一
作者：何景明
朝代：明

齐纨越罗霜雪辉，吴刀并剪为君裁。鸣珰垂佩行相催，且步云馆升月台。珠缨列座琼筵开，秦筝慷慨赵瑟哀，含凄敛叹君莫猜。
白纻歌七首·其七
作者：何景明
朝代：明

白玉锁闼黄金堂，兰烟蕙火薰象床。雕屏罗列组帷张，繁膏列炬舒华光。横箫挟瑟步曲房，朱唇素齿发浩倡，愿为比翼云间翔。
白纻歌七首·其三
作者：何景明
朝代：明

千金买笑，万金买歌，明珠白璧岂足多。长眉窈窕扬秀蛾，轻身起舞垂纤罗。悲弦急管鸣相和，三星低户月沉波，银箭金壶奈夜何。
白纻歌七首·其二
作者：何景明
朝代：明

凤楼十二连绣衢，雕楹刻桷耀城隅。朱檠绛蜡艳红蕖，金盘玉羞奉君需。美人隔坐曳华裾，主称万年为欢娱，上客翠盖停踟蹰。
白纻歌七首·其五
作者：何景明
朝代：明

手中色丝旧所治，青红碧绿当自知。众中不语心向谁，感君厚恩私念之。东流之水不西驰，泰山在前不可移，红颜白首奚足辞。
白纻歌七首·其六
作者：何景明
朝代：明

北里挝钟，东邻搥鼓，吴歈越吟鄞郸舞。恩义如山金如土，遗簪堕珥不复数。穷冬夜长乐未阑，流风回雪满楹前，不惜皎洁为君妍。
白纻歌七首·其四
作者：何景明
朝代：明

吴娥白纻为舞衣，镂花缀叶纷葳蕤。青春烂熳白日辉，轻带一举长袖施。皎如流霰随风飞，游龙宛转翔鹄回，倾城绝代人共希。
白雪曲十首
作者：何景明
朝代：明

美人朝玩雪，置酒临高台。秪疑仲春月，风送落花来。舞雪流中堂，挥袖拂不去。细看檐外花，半著庭中树。暗逐梁尘起，潜随烛影流。似怜歌舞处，故故入高楼。弱雪不到地，宛转高云里。时有飞花落，风巡更吹起。梅花开雪中，相看斗奇绝。常教雪似花，莫遣花成雪。袅袅罥城烟，皑皑积暮天。六花呈此日，三白兆新年。艳曲灯前啭，轻杯掌上挥。开帘炫积素，当户挹流辉。骏马黄金镳，胡鹰赤绵绦。风抟千里翮，雪点五花毛。公子孤白裘，驰马城东陌。不见马行影，但见雪花白。帘帏照明雪，美人起常早。行看玉阶上，一夜长瑶草。
白雪曲十首·其一
作者：何景明
朝代：明

美人朝玩雪，置酒临高台。秪疑仲春月，风送落花来。
白雪曲十首·其七
作者：何景明
朝代：明

艳曲灯前啭，轻杯掌上挥。开帘炫积素，当户挹流辉。
白雪曲十首·其九
作者：何景明
朝代：明

公子孤白裘，驰马城东陌。不见马行影，但见雪花白。
白雪曲十首·其二
作者：何景明
朝代：明

舞雪流中堂，挥袖拂不去。细看檐外花，半著庭中树。
白雪曲十首·其五
作者：何景明
朝代：明

梅花开雪中，相看斗奇绝。常教雪似花，莫遣花成雪。
白雪曲十首·其八
作者：何景明
朝代：明

骏马黄金镳，胡鹰赤绵绦。风抟千里翮，雪点五花毛。
白雪曲十首·其六
作者：何景明
朝代：明

袅袅罥城烟，皑皑积暮天。六花呈此日，三白兆新年。
白雪曲十首·其十
作者：何景明
朝代：明

帘帏照明雪，美人起常早。行看玉阶上，一夜长瑶草。
白雪曲十首·其四
作者：何景明
朝代：明

弱雪不到地，宛转高云里。时有飞花落，风巡更吹起。
白雪曲（二首）
作者：何景明
朝代：明
体裁：五言绝句

暗逐梁尘起，潜随烛影流。似怜歌舞处，故故入高楼。
白雪篇
作者：何景明
朝代：明

玄飙作雪龙沙窟，万里吹花度南麓。千门九衢堆已遍，翠崖丹壑沾应足。曙辉寒素积崔巍，中天照耀琼瑶台。羲和不知六龙在，仙人遥乘万鹤来。依楼傍槛坠深院，轻罗白纻谁曾见。已将弱舞斗回风，未遣明姿让流霰。城中车马不动尘，党家金帐暖围春。岂知穷巷衡门里，亦有当时高卧人。
百战
作者：何景明
朝代：明

百战将军死，中原将士哀。山河犹汗马，霄汉已云台。敢料安危势，须还节制才。南征闻日远，消息几时来。
皇告
作者：何景明
朝代：明

八月至贵，其日载旸。龙旂既翔，龙幄既张。大小肃肃，乃于郊迎。既召有众，播告在庭。皇皇恤命，罔不是将。嗟我贵庶，荼苦孰蠲。既加斧斨，屡罹凶年。眷兹皇仁，如天如春。如草斯植，莫不敷宣。蠢蠢苗民，浩浩炎边。是俾是承，亦共戴天。黑齿发椎，执弩被毡。载歌且谣，皇帝万年。
皇陵
作者：何景明
朝代：明

陵阙皇灵閟，山河王气遥。万年龙虎抱，每夜鬼神朝。玉碗留天地，金灯照寂寥。如看翠华度，缥缈在青霄。
益门
作者：何景明
朝代：明

益门通汉沔，栈阁上云霄。蜀道从兹始，秦川望已遥。生风邻虎穴，回日过龙标。眇眇征途子，云山谁见招。
盗起
作者：何景明
朝代：明

盗起从畿甸，徒劳将帅心。徵兵摇白羽，募士散黄金。天地河嵩隔，风尘海岱阴。万方吹画角，此曲激沾襟。
盘江行
作者：何景明
朝代：明

四山壁立色如赭，盘江横流绝壁下。惊涛赴壑奔万牛，峻坂悬空容一马。危丛古树何阴森，寻常行客谁敢临。徭妇清晨出深洞，虎辟白昼行空林。沈潭之西多巨石，短棹轻舟安可适。日光射壁蛮烟黄，雨气蒸江瘴波赤。土人行泣向我云，此地前年曾败军。守臣只知需货利，将士欲苟图功勋。英雄谟策自有术，窜妇奸男何足论。营中鼓角连云起，阵前临山后临水。烹龙酾酒日酣乐，传箭遗弓尚惊喜。战马俱为山下尘，征夫尽向江中死。遂令狐豕成其雄，屠边下寨相转攻。千家万家鸡犬尽，十城五城烟火空。夕阳愁向盘江道，黄蒿离离白骨槁。魂入秋空结怨云，血染春原长冤草。只今夷虏来归王，高墩短堑俱已荒。牧童驱羊上茔冢，田父牵牛耕战场。惟有行人行叹息，说闻盘江泪沾臆。
盘江行
作者：何景明
朝代：明

四山壁立色如赭，盘江横流绝壁下。惊涛赴壑奔万牛，峻坂悬空容一马。危丛古树何阴森，寻常行客谁敢临。徭妇清晨出深洞，虎辟白昼行空林。沉潭之西多巨石，短棹轻舟安可适。日光射壁蛮烟黄，雨气蒸江瘴波赤。土人行泣向我云，此地前年曾败军。守臣秪知需货利，将士欲苟图功勋。英雄谟策自有术，窜妇奸男何足论。营中鼓角连云起，阵前临山后临水。烹龙酾酒日酣乐，传箭遗弓尚惊喜。战马俱为山下尘，征夫尽向江中死。遂令狐豕成其雄，屠边下砦转相攻。千家万家鸡犬尽，十城五城烟火空。夕阳愁向盘江道，黄蒿离离白骨槁。魂入秋空结怨云，血染春原长冤草。只今夷虏来归王，高墩短堑俱已荒。牧童驱羊上茔冢，田父牵牛耕战场。惟有行人行叹息，闻说盘江泪沾臆。
盩厔清明日
作者：何景明
朝代：明

客里遥逢令节，城中不见繁华。南山漠漠烟远，清渭迢迢日斜。独树桃花自发，高楼燕子谁家。可惜年年春色，催人白发天涯。
直路行
作者：何景明
朝代：明

直路难行，直言难受。邪径捷足，莠言悦口。直言如矢，闻者畏惮。如射曲巷，鲜不折干。直路坦坦，不可避难。大夫史鱼，死以尸谏。汲黯抗言，不冠不见。轮扁之言，桓公是悟。焦不避烹，秦皇霁怒。猛虎在前，不为我言。虺蛇在后，不为我告。二世自閟，遭害于宫。虢君怒御，枕块道中。不忍其惮，宁忍其乱。苟畏尔耻，必视尔死。如药弗溃，其疾必遂。如矢不直，不能贯革。小人恶直，君子是持。神之听之，终获其釐。
相逢行赠孙从一
作者：何景明
朝代：明

长安风吹万物柳，与君走马相逢久。昨朝邂逅尊酒间，二十年来一回首。我官十年前，君官十年后。眼底相看已壮龄，世间万事真翻手。忆初少小来柬曹，君家兄弟同游遨。尚书庭前两玉树，白日灿烂秋风高。尔时见君气已豪，花颜云发青锦袍。石麟在天动鳞甲，赤凤排云生羽毛。只今骨格殊恒调，倾都见者嗟英妙。恨不置之玉堂宾，谁令久待金门诏。永嘉山水称绝奇，且与谢客同襟期。花里开帘仙吏出，松间著屐山人随。尚书风义古无比，如君更是尚书子。尚书东山閒白云，高卧不为苍生起。汉庭我亦东方生，怅望名山无限情。海云浩歌起春色，送尔万里东南行。
省中公宴
作者：何景明
朝代：明

今日何日公宴会，紫薇垣下填车盖。总戎太监争邀呼，御史中丞立相待。坐花馔玉绮席陈，愧我何能居上宾。劝酬尽是文武士，列坐俱为藩臬臣。广堂潭潭长百武，堂前挝钟复搥鼓。击石弹丝逐横吹，清歌缓节随轻舞。酒阑起酌明烛前，横金鸣玉声珊珊。交衢夹道灯火乱，仰看月出楼台间。诸公豪俊世希有，协恭同寅重边守。幸时夷方不用兵，簿书之暇得饮酒。只今天子布洪仁，九州四海俱同春。清风想见唐虞出，玉座欣曕日月新。诸公于此复何虑，矢志盟心思致身。
省中公宴
作者：何景明
朝代：明
体裁：古风

今日何日公宴会，紫薇垣下填车盖。总戎太监争邀呼，御史中丞立相待。坐花馔玉绮席陈，愧我何能居上宾。劝酬尽是文武士，列坐俱为藩臬臣。广堂潭潭长百武，堂前挝钟复搥鼓。击石弹丝逐横吹，清歌缓节随轻舞。酒阑起酌明烛前，横金鸣玉声珊珊。交衢夹道灯火乱，仰看月出楼台间。诸公豪俊世希有，协恭同寅重边守。幸时夷方不用兵，簿书之暇得饮酒。只今天子布洪仁，九州四海俱同春。清风想见唐虞出，玉座欣瞻日月新。诸公于此复何虑，矢志盟心思致身。
省中赠勤甫
作者：何景明
朝代：明

春城紫禁转逶迤，退食相寻出省迟。昼漏遥从宫阁报，晴云先傍苑墙移。行吟才子阳春赋，坐映仙郎白雪姿。少日从游并英俊，十年潦倒愧君知。
真空寺送人不及二首
作者：何景明
朝代：明

梁僧憩古寺，候客掩松门。碧水城隅路，青山塞口村。回舟非尽兴，驻马独伤魂。目送寒天鸟，孤飞日易昏。古路城中断，荒原寺半开。碧山从此去，芳草为谁来。野送空临水，燕歌独上台。林风暮吹急，归兴飒馀哀。
真空寺送人不及二首·其一
作者：何景明
朝代：明

梁僧憩古寺，候客掩松门。碧水城隅路，青山塞口村。回舟非尽兴，驻马独伤魂。目送寒天鸟，孤飞日易昏。
真空寺送人不及二首·其二
作者：何景明
朝代：明

古路城中断，荒原寺半开。碧山从此去，芳草为谁来。野送空临水，燕歌独上台。林风暮吹急，归兴飒馀哀。
真空寺送人不及二首汝立席上送世其二首·其一
作者：何景明
朝代：明
体裁：五言律诗

故国思先往，兵曹喜暂过。江云同楚望，边月自燕歌。市夜盘飧易，城春鼓吹多。一杯今对汝，他日异关河。
短歌行
作者：何景明
朝代：明

冉冉秋序，肃肃霜露。蓄我旨酒，召我亲故。鸟欢同林，水欢同源。矧我同乡，胡能弗敦。耀灵西藏，明灯在室。更长夜良，可以继日。园有艺菊，庭有树兰。秋芳是悦，春荣曷观。高陵可升，海水可测。出门异路，安知南北。生年几何，去者日多。子不我乐，听我短歌。
短歌行赠贾西谷
作者：何景明
朝代：明

城西草堂日无事，广文先生骑马至。先生雅性嗜林壑，为爱吾庐有幽意。长溪风起寒日冥，晚云含白冬树青。山城沽酒不易得，为尔且系双银瓶。先生好吟近颇酷，手书佳句已盈轴。灯前朗咏三十篇，一一徽音中金玉。顾予疏陋非良俦，感君过野常优游。城中岂无万户侯，金盘玉馔不少留。从来富贵安足慕，水上浮沤草头露。君不见贾生自负洛阳才，南迁且作长沙傅。
石川子歌
作者：何景明
朝代：明

石川之水，东流入东海。涛雷赣雪几荡啮，白石烂烂色不改。泰山嵯峨青石室，楼阁窈窕云雾密。悬峰窗牖瞰海底，红轮倒影扶桑日。波上三山渺安在，海灵冥冥现百怪。蛟螭九首盘为梁，神仙万古长相待。石川子，七年葺茅卧烟岛，餐藜被褐身怀宝。海东隐沦见面难，地北潜夫著书早。自从召起绾银章，常梦山中把瑶草。白雨青萝昼自垂，沙风赤叶秋空扫。京华相遇谪仙才，笑解金龟沽绿醅。花边昔放双凫去，云里今骑一鹤来。蒋琬元知非百里，李渤终为谏官起。冥鸿逝鹄须尔期，天路云衢自兹始。君不见鲁门海鸟本避灾，国人祀之反求福。虽有钟鼓罗玉馔，惊鸣骇顾安能食。男儿固要为龙蛇，胡为屈身终日随尘沙。
石斋歌
作者：何景明
朝代：明

濯锦江中锦为水，白石粼粼映江底。江头斋阁石嵯峨，卜筑题名总因此。崖撑壑拄盘天地，产秀生神岂人意。日月宵通滟滪根，风云昼吐岷峨气。明公少年天下奇，琅玕五色动光辉。扶疏太华仙人掌，照耀银河织女机。明堂大厦要梁栋，不独文章翰林重。恋磬真谐韶濩音，国琛困献圭璋用。公登云阁望云林，霄汉长歌白石吟。功成思袖补天手，力在宁忘障海心。卫公德业怀应满，李相风流今不远。海内完名已玉成，平生贞志同金断。万里桥边绿竹园，百花潭畔平泉馆。待公一起慰苍生，还卧西山未应晚。
石矶
作者：何景明
朝代：明

石矶无伴满苍苔，秋杜春兰晚自开。江日烟波双鸟去，楚天风雨一舟来。钓鳌独有沧溟兴，梦鹤谁知赤壁才。芳草归人不愁思，水云山郭见章台。
磻溪
作者：何景明
朝代：明

丈人昔未遇，垂钓此溪中。不感风云会，谁知八十翁。晚枫渔浦暗，春草猎原空。独今千载下，怀古意无穷。
社前一日上先墓
作者：何景明
朝代：明

莽莽乾坤阔，悠悠岁月过。极知恩似海，空有泪悬河。巢燕营新垒，林花发故柯。春风如往日，愁到此山阿。
秋兴八首
作者：何景明
朝代：明

高楼一上思堪哀，水尽山空雁独回。万里关河迷北望，无边风雨入秋来。故人尺素年年隔，薄暮清砧处处催。徒有寒樽对花发，病怀愁绝共谁开。忆在京华近侍年，五更清佩入朝天。凤凰池接夔龙会，阊阖楼开日月悬。南国自通沧海贡，胡尘不动玉门烟。只今病卧遥回首，夜夜清光北斗边。前岁今皇新御极，凤衔恩诏出明廷。孤槎奉使日南国，万里题诗天畔亭。地入金沙江浩浩，风连铜柱海冥冥。昆明亦在滇城里，池上虚疑织女星。蜀中形胜千年在，峡树江花照使袍。神女庙深虚暮雨，汉王台迥落秋涛。渔人东望沧浪阔，客子西来滟滪高。不见啼猿系舟处，风波遥夕梦魂劳。汉水东驰入楚来，长沙秋望洞庭开。江清楼阁中流见，日落帆樯万里回。去国尚思王粲赋，逢时空惜贾生才。湘南两度曾游地，惆怅烟花暮转哀。秋来门巷少经过，日日幽怀对薜萝。一笑流光抛客路，十年归梦落渔蓑。沙边返照寒初敛，水上浮云晚故多。苦忆梁园辞赋客，黄河愁望渺烟波。袅袅西风歇众芳，天高溪谷迥烟霜。孤城落雁冲寒水，万树鸣蝉带夕阳。尘满一区杨子宅，蓬生三径蒋公堂。相过未有裘羊辈，醉里狂歌亦自长。千年申国有提封，楚塞重关渺未穷。旧事秪看东逝水，高台不断北来鸿。连山落木萧条后，隔坐残花怅望中。正是平居多感慨，底须辞赋答秋风。
秋兴八首·其一
作者：何景明
朝代：明
体裁：七言律诗

高楼一上思堪哀，水尽山空雁独回。万里关河迷北望，无边风雨入秋来。故人尺素年年隔，薄暮清砧处处催。徒有寒樽对花发，病怀愁绝共谁开。
秋兴八首·其七
作者：何景明
朝代：明

袅袅西风歇众芳，天高溪谷迥烟霜。孤城落雁冲寒水，万树鸣蝉带夕阳。尘满一区杨子宅，蓬生三径蒋公堂。相过未有裘羊辈，醉里狂歌亦自长。
秋兴八首·其三
作者：何景明
朝代：明

前岁今皇新御极，凤衔恩诏出明廷。孤槎奉使日南国，万里题诗天畔亭。地入金沙江浩浩，风连铜柱海冥冥。昆明亦在滇城里，池上虚疑织女星。
秋兴八首·其二
作者：何景明
朝代：明

忆在京华近侍年，五更清佩入朝天。凤凰池接夔龙会，阊阖楼开日月悬。南国自通沧海贡，胡尘不动玉门烟。只今病卧遥回首，夜夜清光北斗边。
秋兴八首·其五
作者：何景明
朝代：明

汉水东驰入楚来，长沙秋望洞庭开。江清楼阁中流见，日落帆樯万里回。去国尚思王粲赋，逢时空惜贾生才。湘南两度曾游地，惆怅烟花暮转哀。
秋兴八首·其八
作者：何景明
朝代：明

千年申国有提封，楚塞重关渺未穷。旧事秪看东逝水，高台不断北来鸿。连山落木萧条后，隔坐残花怅望中。正是平居多感慨，底须辞赋答秋风。
秋兴八首·其六
作者：何景明
朝代：明

秋来门巷少经过，日日幽怀对薜萝。一笑流光抛客路，十年归梦落渔蓑。沙边返照寒初敛，水上浮云晚故多。苦忆梁园辞赋客，黄河愁望渺烟波。
秋兴八首·其四
作者：何景明
朝代：明

蜀中形胜千年在，峡树江花照使袍。神女庙深虚暮雨，汉王台迥落秋涛。渔人东望沧浪阔，客子西来滟滪高。不见啼猿系舟处，风波遥夕梦魂劳。
秋夕同萧执夫舍侄士饮
作者：何景明
朝代：明

把烛开尘榻，幽寻款夜扉。寒城飒欲暮，风叶坐来稀。野兴林间竹，乡心楚上薇。萧条共杯酒，潦倒愧朝衣。
秋夕怀曹毅之
作者：何景明
朝代：明

百卉飘零尽，孤鸿何处归。高楼横暮笛，万户捣寒衣。南国江湖远，佳人尺素稀。独愁谁与晤，明月鉴重帏。
秋夜
作者：何景明
朝代：明
体裁：五言律诗

暝砌凝寒色，高楼闭绮栊。露虫吟蟋蟀，风叶下梧桐。此夜关山月，何人怅望中。泠然感秋思，况复听征鸿。
秋夜
作者：何景明
朝代：明

黄菊花垂霜月阴，碧林丹树各萧森。关山日暮豺狼近，海水天寒雁鹜深。万事谁能看倚伏，此身何必问升沉。干戈未息疮痍在，永夜迟回折寸心。
秋日杂兴六首·其三
作者：何景明
朝代：明
体裁：七言绝句

野亭千橘未全黄，青柿红梨尽待霜。南邻老翁种橡栗，已见儿童收满床。
秋日杂兴六首·其五
作者：何景明
朝代：明
体裁：七言绝句

急杵繁沾一郡秋，西风落月万家楼。不知塞下征人怨，但见闺中少妇愁。
秋日杂兴六首·其六
作者：何景明
朝代：明
体裁：七言绝句

柏林枫岸迥宜看，杨柳芙蓉不禁寒。最爱高楼好明月，莫教长笛倚阑干。
秋日杂兴十五首
作者：何景明
朝代：明

寒螀啼断槿园空，万树凋伤八月中。只有南山苍桂在，一株花发向秋风。雨花风叶总堪怜，海燕江鸿各渺然。莫向高楼空怅望，暮蝉多在夕阳边。野亭千橘未全黄，青杮红梨俱待霜。南邻老翁种橡栗，已见儿童收满床。紫蔓青藤各一丛，野人篱落管西风。郊扉远绝谁能到，秋日虫鸣豆叶中。道上高坟古郁林，夕园空锁碧藤阴。人言啼鸟多情思，却为谁家作好音。急杵繁砧一郡秋，西风落月万家楼。不知塞下征人怨，但见闺中少妇愁。八月飘零九月来，天时人事太相催。千红万紫都看过，只有黄花与白梅。荻岸秋清似画图，风高沙雁起相呼。何如莫去潇湘上，借尔烟波昼引雏。钓台台下浉水清，钓台台上秋草生。当年谁是持纶者，贤隐山高万古情。溪上茅斋枫树林，渚云沙日共阴阴。连朝不遣家童扫，红叶苍苔一尺深。柏林枫岸迥宜看，杨柳芙蓉不柰寒。最爱高楼好明月，莫教长笛倚阑干。斜日村原秋水多，家家门巷好经过。繁弦急管休相聒，田父山妻自解歌。苍凫携子戏波澜，懒惰轻鸥不下滩。白鹭照影秋塘里，似尔心情亦太安。鱍鱍鲤鱼三尺身，纤鳞照水白如银。未须更论成龙势，只在溪中亦有神。竹静沙寒野日低，门前秋草不成蹊。山禽汝亦何多事，来向棠梨树上啼。
秋日杂兴十五首·其一
作者：何景明
朝代：明
体裁：七言绝句

寒螀啼断槿园空，万树凋伤八月中。只有南山苍桂在，一株花发向秋风。
秋日杂兴十五首·其七
作者：何景明
朝代：明

八月飘零九月来，天时人事太相催。千红万紫都看过，只有黄花与白梅。
秋日杂兴十五首·其三
作者：何景明
朝代：明

野亭千橘未全黄，青杮红梨俱待霜。南邻老翁种橡栗，已见儿童收满床。
秋日杂兴十五首·其九
作者：何景明
朝代：明

钓台台下浉水清，钓台台上秋草生。当年谁是持纶者，贤隐山高万古情。
秋日杂兴十五首·其二
作者：何景明
朝代：明
体裁：七言绝句

雨花风叶总堪怜，海燕江鸿各渺然。莫向高楼空怅望，暮蝉多在夕阳边。
秋日杂兴十五首·其五
作者：何景明
朝代：明

道上高坟古郁林，夕园空锁碧藤阴。人言啼鸟多情思，却为谁家作好音。
秋日杂兴十五首·其八
作者：何景明
朝代：明

荻岸秋清似画图，风高沙雁起相呼。何如莫去潇湘上，借尔烟波昼引雏。
秋日杂兴十五首·其六
作者：何景明
朝代：明

急杵繁砧一郡秋，西风落月万家楼。不知塞下征人怨，但见闺中少妇愁。
秋日杂兴十五首·其十
作者：何景明
朝代：明

溪上茅斋枫树林，渚云沙日共阴阴。连朝不遣家童扫，红叶苍苔一尺深。
秋日杂兴十五首·其十一
作者：何景明
朝代：明

柏林枫岸迥宜看，杨柳芙蓉不柰寒。最爱高楼好明月，莫教长笛倚阑干。
秋日杂兴十五首·其十三
作者：何景明
朝代：明

苍凫携子戏波澜，懒惰轻鸥不下滩。白鹭照影秋塘里，似尔心情亦太安。
秋日杂兴十五首·其十二
作者：何景明
朝代：明

斜日村原秋水多，家家门巷好经过。繁弦急管休相聒，田父山妻自解歌。
秋日杂兴十五首·其十五
作者：何景明
朝代：明

竹静沙寒野日低，门前秋草不成蹊。山禽汝亦何多事，来向棠梨树上啼。
秋日杂兴十五首·其十四
作者：何景明
朝代：明

鱍鱍鲤鱼三尺身，纤鳞照水白如银。未须更论成龙势，只在溪中亦有神。
秋日杂兴十五首·其四
作者：何景明
朝代：明
体裁：七言绝句

紫蔓青藤各一丛，野人篱落管西风。郊扉远绝谁能到，秋日虫鸣豆叶中。
秋日杂兴（四首）
作者：何景明
朝代：明

寒皦啼断槿园空，万树凋伤八月中。只有南山苍桂在，一株花发向秋风。
秋日简川甫
作者：何景明
朝代：明

红叶翻霜昼，青苔积暮天。若无桓子过，谁问子云玄。
秋雨
作者：何景明
朝代：明

断续城头雨，空斋绿藓封。孤灯闻过雁，四璧起鸣蛩。细草伤心碧，幽花满目浓。美人居绮陌，几日不相逢。
种瓠词
作者：何景明
朝代：明

种瓠东园内瓠叶，从风翻绿蒂飘长。带素花密以繁虽，无百尺根枝蔓自。缠绵雨露冒时泽，阳晖被朝暄窃比。女萝草附身托高，垣绿畛齐结食岂。贵充盘飧愿为连，理杯长以奉君欢。
种麻篇
作者：何景明
朝代：明

种麻冀满丘，种葵冀满园。孤生易摇悴，独立多忧患。当行思故旅，当食思故欢。先机失所豫，临事徒嗟叹。升萧艾乃至，锄桂致伤兰。物理有相附，畴能识其端。断金俟同志，抱玉难自宣。交结良匪易，君当图未然。
秦人洞
作者：何景明
朝代：明

闻说秦人此避秦，碧桃零落旧时春。家移洞里难知姓，水到人间易问津。山色溪声自今古，石床涧户空埃尘。洞前即是南征路，来往年华客鬓新。
秦人洞二首
作者：何景明
朝代：明

桃川道士来相送，指点仙踪玉观西。云锁洞门何处问，花开溪路几人迷。石桥自发新秋草，丹灶长封旧日泥。落日山中不胜思，松阴竹色冷凄凄。闻说秦人此避秦，碧桃零落旧时春。家移洞里难知姓，水到人间易问津。山色溪声自今古，石床涧户空埃尘。洞前即是南征路，来往年华容鬓新。
秦人洞二首·其一
作者：何景明
朝代：明

桃川道士来相送，指点仙踪玉观西。云锁洞门何处问，花开溪路几人迷。石桥自发新秋草，丹灶长封旧日泥。落日山中不胜思，松阴竹色冷凄凄。
秦人洞二首·其二
作者：何景明
朝代：明

闻说秦人此避秦，碧桃零落旧时春。家移洞里难知姓，水到人间易问津。山色溪声自今古，石床涧户空埃尘。洞前即是南征路，来往年华容鬓新。
秦岭谒韩祠
作者：何景明
朝代：明

门萝登峻岭，级石上荒祠。雪阻南迁路，云停北望时。文衰真有作，道丧已前知。千载经行地，高山空尔思。
秦府进历
作者：何景明
朝代：明

宝历颁天阙，金樽宴锦轩。万年周正朔，七叶汉宗藩。向日蓂阶晓，含风蕙砌暄。同欢承睿款，歌舞颂乾元。
秦翁挽章
作者：何景明
朝代：明

不见此翁起，谁寻处士家。邑人传月旦，蒿里惨霜笳。水面蓝田月，春残清渭花。陇云深一墓，寒月昼空斜。
穫稻
作者：何景明
朝代：明

穫稻妻孥喜，中宵尚筑场。但堪供俯仰，那复问仓厢。合亩黄云盛，翻匙白雪香。更须催酿酒，溪上鲤鱼长。
空屋见桃花
作者：何景明
朝代：明

山桃空屋里，转徙未还家。独有春风到，犹开满院花。
立春
作者：何景明
朝代：明

今年腊月逢春日，喜见东风隔岁吹。沙上柳条已堪把，城边梅花亦不迟。离离山郡开云雪，冉冉乡园易岁时。欲与邻翁试新酒，相邀酩酊莫深辞。
立春日
作者：何景明
朝代：明

楚客年华悲塞国，燕京春色念江潭。香迎苑雪梅先放，翠入宫烟柳乍含。行在旌旗犹驻北，朝廷冠冕自通南。青山起策青藜杖，白发羞看白玉簪。
立春日作二首
作者：何景明
朝代：明

蔼蔼春候至，天气和且清。端居抚流化，久惬静者情。浮阳起丛壑，流烟散孤城。岸条发潜颖，园奔含初荣。写襟旷明霁，览物纡游行。目悦双飞雉，耳感孤鸣莺。形运自相代，神理谁为名。往规与时逝，来虑随年并。心存汉阴灌，躬敩南阳耕。疏还念知止，庄论持达生。自非秉昭旷，能不婴世营。鸟鸣知天曙，冰泮知天和。寒崖变吹律，阳渚发鸣葭。温风戒旦至，淑气应时加。申瞩暨昏旦，驰情赴幽遐。连峰睇初景，木杪眺孤霞。阴雪被高岑，暄波泻平沙。辨候气有异，触物理无涯。抚已寡朋与，怀侣独长嗟。徒攀春岸条，未采中林华。情惬赏不遗，心旷迹自赊。久矣敦夙游，不愧在涧歌。
立春日作二首·其一
作者：何景明
朝代：明

蔼蔼春候至，天气和且清。端居抚流化，久惬静者情。浮阳起丛壑，流烟散孤城。岸条发潜颖，园奔含初荣。写襟旷明霁，览物纡游行。目悦双飞雉，耳感孤鸣莺。形运自相代，神理谁为名。往规与时逝，来虑随年并。心存汉阴灌，躬敩南阳耕。疏还念知止，庄论持达生。自非秉昭旷，能不婴世营。
立春日作二首·其二
作者：何景明
朝代：明

鸟鸣知天曙，冰泮知天和。寒崖变吹律，阳渚发鸣葭。温风戒旦至，淑气应时加。申瞩暨昏旦，驰情赴幽遐。连峰睇初景，木杪眺孤霞。阴雪被高岑，暄波泻平沙。辨候气有异，触物理无涯。抚已寡朋与，怀侣独长嗟。徒攀春岸条，未采中林华。情惬赏不遗，心旷迹自赊。久矣敦夙游，不愧在涧歌。
立春日忆京
作者：何景明
朝代：明

此日忆京华，孤城春望赊。云霄双凤阙，歌舞万人家。香脆金盘菜，寒轻綵胜花。繁华旧时事，回首一长嗟。
立春管汝济见过次韵
作者：何景明
朝代：明

胜日高人过，蓬门气色新。青榆初改岁，白卜共尝春。鼓吹阗京邑，楼台接汉津。扳留慨时序，晤语觉情亲。
立秋寄献吉
作者：何景明
朝代：明

山城一叶下，水榭已迎秋。夜迥商风至，天空大火流。稍苏司马病，翻遣宋生愁。日暮关河外，思君重倚楼。
立秋日吕景二内翰吕田二黄门见访
作者：何景明
朝代：明

高城下一叶，亭榭已萧疏。河汉生秋早，星辰动夜虚。玉珂停騕袅，金砚落蟾蜍。俱是文章伯，相看我不如。
立秋日寄粹夫
作者：何景明
朝代：明

一叶悲天地，秋风泪万行。江河无日夜，边塞有烟霜。雁鹄思高起，龙蛇愿久藏。蓬瀛何处涉，头白恨无梁。
端阳日过子容登瞻辰楼
作者：何景明
朝代：明

五日访南州，瞻辰上北楼。旌旗夹水殿，箫鼓送龙舟。沧海犹多难，佳辰但百忧。浮云暮南适，遥向楚江头。
竹枝词
作者：何景明
朝代：明

十二峰头秋草荒，冷烟寒月过瞿塘。青枫江上孤舟客，不听猿啼亦断肠。
竹枝词·十二峰头秋草荒
作者：何景明
朝代：明
体裁：诗

十二峰头秋草荒，冷烟寒月过瞿塘。青枫江上孤舟客，不听猿声亦断肠。
答卢侍御樊氏洞中观梅见怀之作次韵
作者：何景明
朝代：明

主家花忆绣衣人，仙洞诗看玉树亲。未假霜威同索笑，却因丽藻独伤春。秦箫暗度楼中月，洛袜微生水上尘。白雪西台真有调，碧江东阁恨无津。
答张道夫都阃病怀
作者：何景明
朝代：明

不到将军第，秋清病起迟。谁知平子后，复有四愁诗。月幌临书帖，风庭掩戟枝。东桥好山水，何日赴幽期。
答汝忠
作者：何景明
朝代：明

俱向沧江起，同怀魏阙情。乾坤尚戎马，我辈复簪缨。戢羽栖云閤，联翩入凤城。谁知荐贤内，今日忝齐名。
答潘都谏郊坛见遗之作
作者：何景明
朝代：明

羽卫天行路，龙帷御宿亭。壁坛流霁月，银阙动春星。谏猎心空赤，逢时鬓尚青。极知陪从地，瞻切五云停。
答雷长史四首
作者：何景明
朝代：明

每诵清词动我愁，山中岁暮若为酬。因攀桂树遥相忆，欲寄梅花可自由。万里江湖双涕泪，百年天地几交游。谁怜旧日中朝客，谪向王门半白头。玉垒青城万里山，亦知归兴满乡关。沙边返照寒将敛，江上行云晚未还。道路南来多壅隔，云霄北望少追攀。曳裾受简皆清事，莫向沧浪羡我閒。汝上相逢岁已长，故人官况近荒凉。天涯白发催迟暮，客里清尊送夕阳。贾谊功名终负汉，马卿词赋尚游梁。看君尺素遥相慰，况是羊何有和章。十载寒毡郑画师，风流文采更堪思。朱门鼓瑟官仍达，青殿挥毫出每迟。百里风烟还薄暮，孤城雨雪已多时。极知岁晚伤心切，起傍宫梅自咏诗。
答雷长史四首·其一
作者：何景明
朝代：明

每诵清词动我愁，山中岁暮若为酬。因攀桂树遥相忆，欲寄梅花可自由。万里江湖双涕泪，百年天地几交游。谁怜旧日中朝客，谪向王门半白头。
答雷长史四首·其三
作者：何景明
朝代：明

汝上相逢岁已长，故人官况近荒凉。天涯白发催迟暮，客里清尊送夕阳。贾谊功名终负汉，马卿词赋尚游梁。看君尺素遥相慰，况是羊何有和章。
答雷长史四首·其二
作者：何景明
朝代：明

玉垒青城万里山，亦知归兴满乡关。沙边返照寒将敛，江上行云晚未还。道路南来多壅隔，云霄北望少追攀。曳裾受简皆清事，莫向沧浪羡我閒。
答雷长史四首·其四
作者：何景明
朝代：明

十载寒毡郑画师，风流文采更堪思。朱门鼓瑟官仍达，青殿挥毫出每迟。百里风烟还薄暮，孤城雨雪已多时。极知岁晚伤心切，起傍宫梅自咏诗。
简以道
作者：何景明
朝代：明

久雨文园客，风流汉长卿。苦吟生白发，消渴望金茎。雪盛黄精草，云深赤石英。早寻方外士，服食使身轻。
简君采
作者：何景明
朝代：明

夕会星已罗，昼接景将落。见面不须臾，何以展契阔。侧耳金玉章，音响时间作。假寐晤清颜，倾光岂虚托。枉骖怅云辔，命席耻尘爵。徘徊翳云日，伫立眺城郭。骈居淹晨暮，庶俾私心豁。
简施聘之
作者：何景明
朝代：明

欲扳御史新骢马，拟脱仙郎旧锦袍。五色文章真凤鸟，百年功利一鸿毛。当垆不爱燕姬少，倚瑟番惊越调高。二十年来空落魄，风流今已愧人豪。
简汝立
作者：何景明
朝代：明

汝病几时辞省署，我怀终日念乡关。风尘对酒空行路，雨雪逢春尚在山。少室三花无客采，小山丛桂有人攀。淮南洛北如相访，一鹤云中往复还。
简粹夫
作者：何景明
朝代：明

二十知学道，于今犹未真。白发空愁我，金丹不遇人。侧身向天地，举足堕风尘。乘云空有兴，涉海浩无津。闻君能鍊骨，妙论颇通神。倘惠长生术，高揖谢亲宾。
简贾司教二首
作者：何景明
朝代：明

郭西茅屋带峰峦，竹径花阑亦可看。骑马自来还自去，无人知是广文官。古坛双树挺秋烟，废院残花照暮天。门外扫除无俗客，我来时复伴青毡。
简贾司教二首·其一
作者：何景明
朝代：明

郭西茅屋带峰峦，竹径花阑亦可看。骑马自来还自去，无人知是广文官。
简贾司教二首·其二
作者：何景明
朝代：明

古坛双树挺秋烟，废院残花照暮天。门外扫除无俗客，我来时复伴青毡。
简赵雪舟乞菊二首
作者：何景明
朝代：明

闻道君家菊，黄花烂熳开。若能移赠我，端胜白衣来。我有白玉酒，君有黄金花。相看九日到，分送野人家。
简赵雪舟乞菊二首·其一
作者：何景明
朝代：明

闻道君家菊，黄花烂熳开。若能移赠我，端胜白衣来。
简赵雪舟乞菊二首·其二
作者：何景明
朝代：明

我有白玉酒，君有黄金花。相看九日到，分送野人家。
简都玄敬
作者：何景明
朝代：明

故友日零落，都君情不忘。草玄常避客，头白近为郎。宦况思江上，乡心望海傍。闻君话山水，吾亦慕南方。
米元章拜石图
作者：何景明
朝代：明

节比岩岩志比坚，冠裳下拜也堪怜。此意世人谁解识，至今空羡米家颠。
终南篇
作者：何景明
朝代：明

离宫别馆旧京华，表里关河属汉家。二阁天围青锦障，五台云涌石莲花。
络纬吟
作者：何景明
朝代：明

络纬催寒女，悲吟入穗帏。秋风啼不断，相伴下鸣机。
络纬吟
作者：何景明
朝代：明
体裁：五言绝句

络纬催寒女，悲吟入繐帏。秋风啼不断，相伴下鸣机。
绣水晴澜
作者：何景明
朝代：明

独怜绣溪水，却出锦屏山。岸夹桃花浪，沙明碧石湾。泛霞开漱滟，乘月弄潺湲。千载高人去，谁来钓此间。
罗女曲
作者：何景明
朝代：明

罗女年十五，自矜好颜色。山叶杂山花，插髻当首饰。蛮方立门户，男女多生涯。昨闻城中市，女出男在家。上市买黄丝，染缉作花布。裙短衫袖长，不惜双脚露。夜行山中道，何处吹芦笙。我歌连臂曲，曲罢动郎情。动郎情，与郎匹，生女复长男，三年始同室。
胡人猎图歌
作者：何景明
朝代：明

边沙萧萧天北风，高林昼屯鞍马雄。胡人装束身手健，真与此图形貌同。冬寒猎傍长城窟，城下平原日将没。呼鹰放犬无不为，数骑弯弓竞驰突。月高琵琶海西城，拂庐雪乾氍毹轻。金钟虏酒亦易醉，玉踠胡骝骄不行。白发老胡黄战裙，抽箭仰视天山云。众中若认射雕手，汉家谁是李将军。
胡户部父母同受封命
作者：何景明
朝代：明

紫诰开天府，瑶函照楚乡。白头偕二老，綵服有诸郎。草动春江色，花携汉署香。夜来望南斗，万里益光芒。
胡生行
作者：何景明
朝代：明

近时逢人论术数，胡生相法称独步。闭户时看人相篇，然灯夜读石室赋。吾观此术非荒唐，异人历代各有长。我朝名家亦不少，神妙无过袁柳庄。君学本从袁氏出，识鉴至今如画一。为客十年凡几更，阅人四海无一失。初从燕市度生涯，一日声誉传京华。衣冠每动公卿座，车马争迎贵戚家。自从仗剑离京域，当时朝士无相识。已往豪华不可论，只今形貌犹能忆。漂泊江湖不自伸，袖中书在半埃尘。穷途反遭俗眼士，末路难逢好事人。昔闻燕邸招艺匠，袁生抱术金门上。文皇自有天子须，群臣尽是封侯相。君臣千载当一时，雅鉴风神犹在兹。才殊未可寻常得，数偶还教际会奇。古来相心不相体，眼前贫贱那能拟。志士翻居草泽中，贵人多在尘埃里。胡生谓我颜色奇，顾我已是云壑姿。希夷不识钱若水，麻衣道士应当知。
自山家归寺
作者：何景明
朝代：明

暝色延归路，云中见上方。万山悬马首，一径入羊肠。暮雨横沙界，阴霞拂院墙。更深磬管发，身世乐何乡。
自武陵至沅陵道中杂诗十首
作者：何景明
朝代：明

承明播宸涣，西适蛮夷州。艰哉武陵山，古道何悠悠。狭谷不容幰，水中无行舟。仰探虎豹窟，俯瞰蛟龙湫。徘徊迟吾马，中心怀懔忧。脩程尚延亘，我行何时休。群山何逶迤，环峙如百城。其上干青霄，其下浮云征。出没千万态，倏忽殊阴晴。抚兹豁心目，颇慰羁旅情。亭午入大谷，烈阳经中天。树木多郁蒸，石坼起焦烟。屈地饮我马，数尺不得泉。仆夫告饥渴，挥汗堕马前。安得万间厦，坐使清风延。暮投界亭驿，候吏迎我前。息徒茂林侧，饮马山下泉。落日四岩阴，馀映高树颠。坐久吏人散，浊酤聊自延。驱马山上行，山高何巍巍。修阪接飞翼，百步仍九回。俛视烟霭中，众山郁何垒。茫然望四海，万物亦已衰。昔我别京国，朱华犹未希。岁节忽复易，何时当旋归。大壑百馀尺，流水浩汤汤。我行路中断，欲渡无桥梁。谁为理舟楫，石乱不可航。改辙上危栈，登兹千仞冈。临深古有戒，侧足以傍徨。丛薄被烟皋，径路纡且微。秋风振乔柯，绿叶渐以稀。日入群动息，林深众响归。君看栖枝鸟，大小必相依。山深多树木，百里人民稀。时有四五家，茅茨隔山陂。沙田不可耕，何以禦岁饥。门前数亩园，秪收蓬与藜。平明出汲涧，薄暮始得炊。童稚那敢出，但畏逢虎罴。草黄纳晚禾，桑绿催官丝。嗟尔远方人，辛苦谁具知。山势行转促，连峰相贯输。窈然林莽中，乃复得坦途。青壁结烟霭，缥缈凌虚无。层阿秀嘉禾，下覆清水渠。夙志好幽僻，览兹耳目娱。公车虽少延，顾盼忽已踰。安得鼓清瑟，日坐山之隅。谷转冈渐平，策驾循陂陁。遥望辰阳城，枕山带长河。飞甍若鳞次，居人亦何多。按节驻江馆，登眺崇山阿。南衢闻夜弦，北里杨朝歌。谁云接夷域，文物殊中华。
自武陵至沅陵道中杂诗十首·其一
作者：何景明
朝代：明

承明播宸涣，西适蛮夷州。艰哉武陵山，古道何悠悠。狭谷不容幰，水中无行舟。仰探虎豹窟，俯瞰蛟龙湫。徘徊迟吾马，中心怀懔忧。脩程尚延亘，我行何时休。
自武陵至沅陵道中杂诗十首·其七
作者：何景明
朝代：明

丛薄被烟皋，径路纡且微。秋风振乔柯，绿叶渐以稀。日入群动息，林深众响归。君看栖枝鸟，大小必相依。
自武陵至沅陵道中杂诗十首·其三
作者：何景明
朝代：明

亭午入大谷，烈阳经中天。树木多郁蒸，石坼起焦烟。屈地饮我马，数尺不得泉。仆夫告饥渴，挥汗堕马前。安得万间厦，坐使清风延。
自武陵至沅陵道中杂诗十首·其九
作者：何景明
朝代：明

山势行转促，连峰相贯输。窈然林莽中，乃复得坦途。青壁结烟霭，缥缈凌虚无。层阿秀嘉禾，下覆清水渠。夙志好幽僻，览兹耳目娱。公车虽少延，顾盼忽已踰。安得鼓清瑟，日坐山之隅。
自武陵至沅陵道中杂诗十首·其二
作者：何景明
朝代：明

群山何逶迤，环峙如百城。其上干青霄，其下浮云征。出没千万态，倏忽殊阴晴。抚兹豁心目，颇慰羁旅情。
自武陵至沅陵道中杂诗十首·其五
作者：何景明
朝代：明

驱马山上行，山高何巍巍。修阪接飞翼，百步仍九回。俛视烟霭中，众山郁何垒。茫然望四海，万物亦已衰。昔我别京国，朱华犹未希。岁节忽复易，何时当旋归。
自武陵至沅陵道中杂诗十首·其八
作者：何景明
朝代：明

山深多树木，百里人民稀。时有四五家，茅茨隔山陂。沙田不可耕，何以禦岁饥。门前数亩园，秪收蓬与藜。平明出汲涧，薄暮始得炊。童稚那敢出，但畏逢虎罴。草黄纳晚禾，桑绿催官丝。嗟尔远方人，辛苦谁具知。
自武陵至沅陵道中杂诗十首·其六
作者：何景明
朝代：明

大壑百馀尺，流水浩汤汤。我行路中断，欲渡无桥梁。谁为理舟楫，石乱不可航。改辙上危栈，登兹千仞冈。临深古有戒，侧足以傍徨。
自武陵至沅陵道中杂诗十首·其十
作者：何景明
朝代：明

谷转冈渐平，策驾循陂陁。遥望辰阳城，枕山带长河。飞甍若鳞次，居人亦何多。按节驻江馆，登眺崇山阿。南衢闻夜弦，北里杨朝歌。谁云接夷域，文物殊中华。
自武陵至沅陵道中杂诗十首·其四
作者：何景明
朝代：明

暮投界亭驿，候吏迎我前。息徒茂林侧，饮马山下泉。落日四岩阴，馀映高树颠。坐久吏人散，浊酤聊自延。
自滇蜀归李户部马舍人见访
作者：何景明
朝代：明

官舍扫莓苔，故人尊始开。相违频问讯，乍见各徘徊。瘴疠一身在，风尘万里来。欲询滇蜀胜，惭愧子长才。
至日二首
作者：何景明
朝代：明

一卧乡园晚，频看物候新。冰霜寒近腊，梅柳暗催春。直道何时泰，生涯旧业贫。萧条一杯酒，愁绝对佳辰。冉冉天时逼，悠悠人事催。坐观群物变，又见一阳回。远树朝晖发，孤城冻雾开。长安望不见，回首独馀哀。
至日二首·其一
作者：何景明
朝代：明

一卧乡园晚，频看物候新。冰霜寒近腊，梅柳暗催春。直道何时泰，生涯旧业贫。萧条一杯酒，愁绝对佳辰。
至日二首·其二
作者：何景明
朝代：明

冉冉天时逼，悠悠人事催。坐观群物变，又见一阳回。远树朝晖发，孤城冻雾开。长安望不见，回首独馀哀。
至日寄望之汶上
作者：何景明
朝代：明

至日怀亲友，题书在帝乡。风云馀岁色，梅柳复年芳。白发行藏里，清尊涕激傍。思君鲁城北，汶水日汤汤。
至日荅良伯
作者：何景明
朝代：明

天边登北楼，岁暮望南国。江梅与塞柳，莫问春消息。
至日过徐德章
作者：何景明
朝代：明
体裁：七言律诗

竹门寒旭凤城隈，春气潜浮地底灰。世路十年长不定，客怀此日更难开。天边梅柳垂垂发，岁暮阴阳冉冉催。见说吴江酒舡到，即�留饮夜深回。
至日过徐德章
作者：何景明
朝代：明

竹门寒旭凤城隈，春气潜浮地底灰。世路十年长不定，客怀此日更难开。天边梅柳垂垂发，岁暮阴阳冉冉催。见说吴江酒船到，即？留饮夜深回。
舟次汉阳
作者：何景明
朝代：明

使客舟从汉口来，武昌城对汉阳开。千年洲在空流水，百尺楼高锁旧台。太白未轻崔颢句，老瞒元妒祢生才。山川不尽豪华尽，落日烟江思转哀。
艳曲八首
作者：何景明
朝代：明

御沟连上苑，大道接平沙。紫陌三千骑，青楼十万家。城中杨柳树，风起暮飞花。日出洛城里，歌钟起四邻。朝游桃李蹊，暮踏车马尘。游丝罥白日，冉冉愁阳春。秦氏字罗敷，冯家名子都。妆成临劝酒，曲罢坐当垆。白马金吾子，青丝提玉壶。明姿称二八，生长紫罗帷。对客舞垂手，邀人看画眉。今朝仲春日，照影临芳池。粲粲东城子，盈盈南陌姝。自矜夫婿贵，翻笑使君愚。日暮采桑去，空回五马车。翩翩五陵儿，藉绮冠华簪。常怀双宝剑，讵惜千黄金。驰马章台下，红尘不可寻。兰灯列满座，繁炬灼朱光。富贵倾南国，佳人出北方。画堂翡翠帐，夜夜郁金香。高台临万户，朱构耀城隈。共藉鸳鸯绮，双持鹦鹉杯。春风楼下度，一夜百花开。
艳曲八首·其一
作者：何景明
朝代：明

御沟连上苑，大道接平沙。紫陌三千骑，青楼十万家。城中杨柳树，风起暮飞花。
艳曲八首·其七
作者：何景明
朝代：明

兰灯列满座，繁炬灼朱光。富贵倾南国，佳人出北方。画堂翡翠帐，夜夜郁金香。
艳曲八首·其三
作者：何景明
朝代：明

秦氏字罗敷，冯家名子都。妆成临劝酒，曲罢坐当垆。白马金吾子，青丝提玉壶。
艳曲八首·其二
作者：何景明
朝代：明

日出洛城里，歌钟起四邻。朝游桃李蹊，暮踏车马尘。游丝罥白日，冉冉愁阳春。
艳曲八首·其五
作者：何景明
朝代：明

粲粲东城子，盈盈南陌姝。自矜夫婿贵，翻笑使君愚。日暮采桑去，空回五马车。
艳曲八首·其八
作者：何景明
朝代：明

高台临万户，朱构耀城隈。共藉鸳鸯绮，双持鹦鹉杯。春风楼下度，一夜百花开。
艳曲八首·其六
作者：何景明
朝代：明

翩翩五陵儿，藉绮冠华簪。常怀双宝剑，讵惜千黄金。驰马章台下，红尘不可寻。
艳曲八首·其四
作者：何景明
朝代：明

明姿称二八，生长紫罗帷。对客舞垂手，邀人看画眉。今朝仲春日，照影临芳池。
艳曲（二首）
作者：何景明
朝代：明

御沟连上苑，大道接平沙。紫陌三千骑，青楼十万家。城中杨柳树，风起暮飞花。¤
芍药
作者：何景明
朝代：明

城中芍药遍，席上把残枝。上苑相看日，春风尔较迟。艳歌翻锦瑟，酣醉倒金卮。南国今开罢，园亭数梦思。
芍药
作者：何景明
朝代：明

芍药春风晚，开迟莫自嗟。城中虽有树，此外更无花。倚席低行月，翻阶斗落霞。佳人对瑶瑟，一为惜年华。
花崖梧桐
作者：何景明
朝代：明

桐生何猗猗，其叶何油油。白云荫崇阿，朝日照高丘。感此雨露滋，愧彼蔓草俦。凤凰久不至，琴瑟谁可求。吾将縆繁弦，庶以宣我忧。
花当
作者：何景明
朝代：明

闻道花当种，缘边部落遥。百年为汉卫，每岁款天朝。犯顺若无敌，背恩谁尔骄。侧想文皇日，龙骧亲渡辽。
芳树
作者：何景明
朝代：明

芳树离离，朱华而绿滋。华滋虽云好，秋风暮来吹。秋风不足恤，华滋亦有时。嗟汝枝上鸟，汝去将安归。美人何方至，贻我江上华。秀彩夺人目，胡为在天涯。天涯虽荣好，不如常在家。
苏考功宅宴集
作者：何景明
朝代：明

九衢春月罢歌钟，万井晴烟翠欲重。吏部文章今再见，汉京冠盖日相逢。流莺渐历宫中柳，鸣鹤先传寺里松。细酌清吟聊此席，北山南郭是吾踪。
苦寒行三首
作者：何景明
朝代：明

天地黯闭塞，冰霜皓崔巍。寂寥高城侧，郁律见古台。烈风夜中起，飞雪千里来。鸟羽沉不施，兽口噤不开。虎豹敛穴窟，蛟龙俱冻埋。六龙衔白日，寒苦光不回。石裂南山下，水结中河流。莽莽北郭外，死骨聚如丘。贫士被毛褐，寡妇无完裯。宁知贵公子，丝竹宴朱楼。方辞白羽扇，更御青羔裘。天风日夕厉，海水不扬波。飞雪被千里，层冰白峨峨。嗟汝穷阎人，无衣当奈何。锦裘长安儿，白马鸣玉珂。象弧插彫韔，射兽西山阿。
苦寒行三首·其一
作者：何景明
朝代：明

天地黯闭塞，冰霜皓崔巍。寂寥高城侧，郁律见古台。烈风夜中起，飞雪千里来。鸟羽沉不施，兽口噤不开。虎豹敛穴窟，蛟龙俱冻埋。六龙衔白日，寒苦光不回。
苦寒行三首·其三
作者：何景明
朝代：明

天风日夕厉，海水不扬波。飞雪被千里，层冰白峨峨。嗟汝穷阎人，无衣当奈何。锦裘长安儿，白马鸣玉珂。象弧插彫韔，射兽西山阿。
苦寒行三首·其二
作者：何景明
朝代：明

石裂南山下，水结中河流。莽莽北郭外，死骨聚如丘。贫士被毛褐，寡妇无完裯。宁知贵公子，丝竹宴朱楼。方辞白羽扇，更御青羔裘。
苦热
作者：何景明
朝代：明

燕京闰夏清凉阻，楚客羸躯毒热偏。雨过即如卑湿地，云来翻助郁蒸天。南邦僻地寒江阁，西岳高峰玉井泉。思有丹梯凌倒景，恨无孤棹截长烟。
苦热行二首
作者：何景明
朝代：明

火云峥嵘连赤阪，白日苦长不得冕。庭前井乾生赭烟，炎埃昼起高塞天。侯家阴洞带流水，纱帏白昼凄风起。美人冰盘荐朱李，道上行人多渴死。昼眠苦多蝇，夜眠苦多蚊。炎霞热雾蒸絪缊，四体拘促何由伸。仙人桂官接兰苑，下望青松踏幽巘。我欲从之谅非远，尘世何堪遂仰偃。
苦热行二首·其一
作者：何景明
朝代：明

火云峥嵘连赤阪，白日苦长不得冕。庭前井乾生赭烟，炎埃昼起高塞天。侯家阴洞带流水，纱帏白昼凄风起。美人冰盘荐朱李，道上行人多渴死。
苦热行二首·其二
作者：何景明
朝代：明

昼眠苦多蝇，夜眠苦多蚊。炎霞热雾蒸絪缊，四体拘促何由伸。仙人桂官接兰苑，下望青松踏幽巘。我欲从之谅非远，尘世何堪遂仰偃。
苦热行十首
作者：何景明
朝代：明

六月十一日苦热，夺伏争秋番太强。燕京何限好楼阁，袒走狂呼无地凉。日午放朝车马频，中天风火促飙轮。侯宫戚馆冰山冷，赤日黄埃渴杀人。宫里传冰赐从官，含霜弄雪白云寒。银床昼锁琉璃井，玉殿阴沉玛瑙盘。午门朝罢午时过，千官万马汗成河。莫道宫中爱长昼，长昼宫中乐事多。西山松柏千丈台，阴崖脚踏层冰开。岩楼洞阁生霜雪，触热冲炎谁为来。长安万家悬甑里，风捲尘沙当昼起。五侯堂上冰成山，朝见成山暮成水。城西山峻火云峰，丹梯无路蹑芙蓉。白石寺前堪避暑，昨朝雷拔殿坛松。赤地骄阳草不生，河潭霹雳懒龙惊。弯弓后羿非夸父，莫放青天十日行。昼夜蚊蝇飞满天，穿窗扑帐搅人眠。乘炎趁热虽吾畏，露打霜飘不汝怜。胡马炎天动万群，昨传辽水杀将军。王师六月歼猃狁，兵气遥蒸瀚海云。
苦热行十首·其一
作者：何景明
朝代：明

六月十一日苦热，夺伏争秋番太强。燕京何限好楼阁，袒走狂呼无地凉。
苦热行十首·其七
作者：何景明
朝代：明

城西山峻火云峰，丹梯无路蹑芙蓉。白石寺前堪避暑，昨朝雷拔殿坛松。
苦热行十首·其三
作者：何景明
朝代：明

宫里传冰赐从官，含霜弄雪白云寒。银床昼锁琉璃井，玉殿阴沉玛瑙盘。
苦热行十首·其九
作者：何景明
朝代：明

昼夜蚊蝇飞满天，穿窗扑帐搅人眠。乘炎趁热虽吾畏，露打霜飘不汝怜。
苦热行十首·其二
作者：何景明
朝代：明

日午放朝车马频，中天风火促飙轮。侯宫戚馆冰山冷，赤日黄埃渴杀人。
苦热行十首·其五
作者：何景明
朝代：明

西山松柏千丈台，阴崖脚踏层冰开。岩楼洞阁生霜雪，触热冲炎谁为来。
苦热行十首·其八
作者：何景明
朝代：明

赤地骄阳草不生，河潭霹雳懒龙惊。弯弓后羿非夸父，莫放青天十日行。
苦热行十首·其六
作者：何景明
朝代：明

长安万家悬甑里，风捲尘沙当昼起。五侯堂上冰成山，朝见成山暮成水。
苦热行十首·其十
作者：何景明
朝代：明

胡马炎天动万群，昨传辽水杀将军。王师六月歼猃狁，兵气遥蒸瀚海云。
苦热行十首·其四
作者：何景明
朝代：明

午门朝罢午时过，千官万马汗成河。莫道宫中爱长昼，长昼宫中乐事多。
苦热行简问陶良伯
作者：何景明
朝代：明

六月二十火云发，京师毒热胜吴下。清晨衣冠不敢出，对食欲餐汗满把。闭门袒跣真发狂，隐几寤寐何由假。风云昨日忽入城，疾雷破墙雨破瓦。此地楼台更郁蒸，西山殿阁室潇洒。姑苏才人玉堂客，邻近不得同杯斝。因君欲访姑苏台，台下清江千尺泻。上有万竿脩竹林，干云蔽日森炎夏。君不见九衢亭午日如赭，鸟飞投林兽奔野，红尘骑马何为者。
荅刘子纬雨后之作次韵
作者：何景明
朝代：明

万里秋风张翰鱼，扁舟常忆楚江渔。穷愁阮籍犹耽酒，老病虞卿只著书。风昼海蒸云自起，水天沙霁日微舒。刘郎数月稀相见，喜送新诗慰索居。
荅刘朝信春日之作
作者：何景明
朝代：明

闻君新岁作，吾亦念生涯。翠麦纤纤细，青杨袅袅斜。渴思春岸雨，醉忆碧溪沙。何日酬欢赏，相邀共物华。
荅施生二首
作者：何景明
朝代：明

二泉门下士，海内早知名。通家一书札，万里各含情。日射江门动，龙蟠海雾生。排空有羽翼，不上九天行。
荅施生二首·其一
作者：何景明
朝代：明

二泉门下士，海内早知名。通家一书札，万里各含情。
荅施生二首·其二
作者：何景明
朝代：明

日射江门动，龙蟠海雾生。排空有羽翼，不上九天行。
荅望之二首
作者：何景明
朝代：明

念汝书难达，登楼望欲迷。天寒一雁至，日暮万行啼。饥馑饶群盗，徵求及寡妻。江湖更摇落，何处可安栖。日落荒山畔，孤城更可伤。生涯仍寂寞，世事转仓皇。百口同饥馑，千村尽虎狼。知君怜老父，南望白云长。
荅望之二首·其一
作者：何景明
朝代：明

念汝书难达，登楼望欲迷。天寒一雁至，日暮万行啼。饥馑饶群盗，徵求及寡妻。江湖更摇落，何处可安栖。
荅望之二首·其二
作者：何景明
朝代：明

日落荒山畔，孤城更可伤。生涯仍寂寞，世事转仓皇。百口同饥馑，千村尽虎狼。知君怜老父，南望白云长。
荅献吉二首
作者：何景明
朝代：明

郁郁双凤阙，翱翱飞云间。我皇乘六龙，平明开九关。下有敢死士，批鳞犯其颜。白日运苍昊，薄暮浮云还。一朝启光耀，忠诚良可宣。吾君古尧舜，垂衮蓬莱宫。止辇受群善，小太必有容。缅怀燕邹子，悲号诉苍穹。彼苍亦何神，五月飞霜风。至诚变金石，何惧不感通。
荅献吉二首·其一
作者：何景明
朝代：明

郁郁双凤阙，翱翱飞云间。我皇乘六龙，平明开九关。下有敢死士，批鳞犯其颜。白日运苍昊，薄暮浮云还。一朝启光耀，忠诚良可宣。
荅献吉二首·其二
作者：何景明
朝代：明

吾君古尧舜，垂衮蓬莱宫。止辇受群善，小太必有容。缅怀燕邹子，悲号诉苍穹。彼苍亦何神，五月飞霜风。至诚变金石，何惧不感通。
草堂寺
作者：何景明
朝代：明

昔读高僧传，今看胜地形。院寒留桧柏，殿古落丹青。宝塔参遗影，荒台问译经。驻车春日暮，散步出林坰。
草店雨行
作者：何景明
朝代：明
体裁：诗

山馆夏阴澹，雨行寒色凄。奔湍回白石，折坂下青泥。栈道常通北，江流却向西。千峰问来路，烟雾使人迷。
莫罗燕
作者：何景明
朝代：明

罗雀莫罗燕，燕飞在高殿，殿高且深谁得见。主人垂幕高殿中，燕来徘徊不敢通。杨花落，燕出啄，童子张罗逐黄雀，黄雀入罗燕入幕。
菊庄
作者：何景明
朝代：明

吾怜陶处士，潇洒出尘埃。白发秋逾短，黄花晚自开。百年常对酒，九日漫登台。却顾轮蹄者，悠悠徒尔哀。